Title MULTIPLE TENURED / TENURE-TRACK FACULTY POSITIONS IN MECHANICAL ENGINEERING
Apply Online Here https://www.wsujobs.com/postings/46906
Website For Job https://www.wsujobs.com/postings/46906 Heuning :: vinnige lees heuning druppels
“’n Geknakte riet sal hy nie afbreek nie, ’n lamppit wat dof brand, sal hy nie uitdoof nie.” (Jes. 42:3) Hier word in Jesaja gepraat van Kores, die dienaar wat God aanstel om Sy volk te help en te lei en te red. Dit verwys natuurlik uiteindelik ook na Jesus , soos wat die vervulling daarvan in Matt. 12:20 beskryf word. Dit verwys na God se wonderbaarlike genade. Dit beskryf Jesus se oneindige liefde vir sy volgelinge. Geen sondaar kan té sleg wees om God se genade te ontvang nie. Geen verlorene kan té vêr afgedwaal wees om deur God gered te word nie. Geen hart kan té hard wees om deur die Here vernuwe te word nie. Al is die riet geknak, die Here sal hom nie afbreek nie en Sy rug draai nie. Sy genade is altyd daar, Sy liefde wíl en kan en sal weer uitreik na die geknakte riet. Sy krag sal hom weer regop tel en nuwe lewe in hom bewerk. Al brand die lamppit van jou lewe hoe dof, die Here sal dit nie uitblaas nie. Hy sal deur sy omgee en medelye en barmhartigheid die vlam vertroetel en aanblaas totdat dit weer helder skyn. Kom pak jou onvolmaaktheid op Jesus af – jy sál vir seker genade op genade ontvang. ~ Wilna Botha, 16/07/2018
Luister wat sê die Here vir jou: “Moenie bang wees nie, Ek is by jou, moenie bekommerd wees nie, ek is jou God. Ek versterk jou, Ek help jou, Ek hou jou vas, met my eie hand red Ek jou.” (Jes. 41:10) En dan sê Hy dit wéér in vers 13: “Ek is die Here jou God, Ek vat jou hand, Ek sê vir jou: Moenie bang wees nie, Ek help jou. Moenie bang wees nie.” Drie keer sê Hy: moenie bang wees nie. So, wat maak jou bang? Waaroor lê jy en bekommer in die nag? Wat is dit wat jou keel toedruk en jou in koue sweet laat uitslaan? Wat is dit wat jou die gevoel gee dat alles buite beheer is, jy kan nie meer uithou nie en jou voete gly? Is jy bang vir die onbekende en dit waaroor jy geen beheer het nie? Is jy bang jy verloor jou werk of jou gesondheid of een van jou geliefdes? Is jy dalk bang om standpunt in te neem en stroomop te swem? Is jy bang vir ’n eksamen, werksonderhoud of ondervraging wat voor jou lê? Is daar iets wat jy nie kans sien om te doen nie? Is al jou hulpbronne uitgeput – geen krag, geen geld, geen raad en geen planne? Hoor vandag die rustige stem van jou Skepper wat sê: moenie bang en bekommerd wees nie. Kyk waarop kan jy reken: Hy maak jou sterk, Hy help jou, Hy hou jou vas, Hy vat jou hand, Hy red jou. Daar in jou stresvolle oomblik, probeer in jou geestesoog sien hoe die Here by jou is en jou aanmoedig om te doen wat jy moet doen. Die beste raad vir vrees en bekommernis is die wete dat jou God by jou is. Hy gee nie noodwendig die antwoorde nie, Hy gee Homself. Aanvaar dit in geloof. ~ Wilna Botha, 12/07/2018
Is daar 'n positiewe manier om na ouderdom te kyk? Wel, vir seker, hang net af van mens se gesindheid.
In dieselfde deel uit Prediker 12 waar die proses van oudword beskryf word, kom baie goeie raad, en dit in hoofstuk 11.
Pred. 11:7-10 "Hoe mooi is lig nie, en hoe lekker die strale van die son. As iemand lank leef en oud word moet hy die lewe geniet. Hy moet egter ook aan die dood dink en onthou dat die tyd na die dood lank gaan duur. Alles is sinloos. Daar is niks om na uit te sien nie. Jongmens, geniet daarom jou lewe en wees altyd gelukkig. Gaan oral waar jou hart en jou oë jou lei. Leef altyd voluit. Doen waarvan jy hou. Maar onthou, God sal jou nog oordeel. Jy sal aan Hom rekenskap moet gee van alles wat jy doen. Jongmens, verban alle verdriet en pyn uit jou hart, 'n mens is nie vir altyd jonk nie."
Is dit nie waar nie? Ek hou baie van die woorde: "... verban alle verdriet en pyn uit jou hart." Ja natuurlik sal daar verdriet en pyn kom wat nie deur jou eie toedoen is nie, maar soms tob ons te veel oor onnodige dinge.
Ouer word help mens om verby 'n klomp nuttelose dinge te kyk.
Ek veg teen dinge wat in my kop kom nes skrop soos 'n plakker wat nie huur betaal nie. Mense se negatiewe opinies raak al hoe minder belangrik. Die mooiste en grootse huis in die buurt beteken niks meer nie. Om dinge te vergader wat mooier is as die "Jones's next door" se goed, het geen waarde meer nie. Inteendeel, dit staan in die pad. Daar is nou meer tyd (en dalk selfs 'n paar rand) as ooit tevore om lekker goedjies te doen, en ons doen dit. 'n Lekker eet dingetjie op sy tyd gaan my nie nou gouer doodmaak as wat die ouderdom in elk geval gaan doen nie. En die rotresies? Nee wat, ek het besef ek is g'n rot nie, en ons leef volgens die teks wat sê: "Woon en werk rustig voort". So is daar vele dinge wat net nie meer dieselfde waarde het as wat dit vroeër gehad het nie.
Soveel vir die aardse goed. Op Geestelike vlak hardloop ons nie meer agter "nuwe" strominge aan nie en staan vas gewortel in ons geloof. Op ons ouderdom word ons nie meer deur ander se opinies meegesleur nie en draf nie meer agter mense met nuwe "insigte" aan nie. Ons Geestelik lewe is nou op 'n rustige en standvastige vlak.
Hoe lyk die toekoms? Mens kies self of die pad voor jou toemaak of oopmaak. Vandag is die dag wat jy die oudste is as wat jy nog ooit was, en die jongste van wat voor jou lê. Dit help nie om te leef in die toekoms nie, leef nou.
Elke dag se kersie word aan die einde van die dag doodgeblaas, en net die Here weet hoeveel is oor. Ek het geen begeerte om daardie kennis te hê nie.
Soos iemand tereg gesê het: "Yesterday is history, tomorrow is a mystery, but today is a blessing."
Mag die Here jou seën met vele "today's". ~ Willem Botha, 11/07/2018
Ek het al so baie gewonder hoekom oudword en doodgaan met soveel swaar gepaard moet gaan. Hoe ouer ons word, hoe moeiliker raak die lewe en die een wat agterbly in 'n huwelik gaan deur intense verdriet en eensaamheid. Ek dink soos die jare aanstap begin vrees vir "eendag" aan ons almal kou. As ons 80 jaar oud word leef ons so 29200 dae, en as jy verby die eerste 20000 dae trek, raak dit nogal moeilik.
Ek het met 'n vorige stukkie 'n teks uit Prediker 12 aangehaal en wil nou graag die hele deel uit Die Boodskap vir jou gee om te lees.
Pred 12 : 1 - 8 "Dink aan God wat jou geskep het terwyl jy nog jonk is. Voordat die swaar dae kom en jy sal sê: "Die lewe is nie meer lekker nie." Dit is daardie tyd in 'n mens se lewe wanneer die son se strale vir jou dof begin word en jy die maan se lig en die sterre se geflikker in die aand skaars nog kan sien. Dit is wanneer jou hande begin bewe, die bene moeilik loop , die tande moeilik kou omdat hulle so min is, en die oë sleg sien, die ore nie meer die straat se geraas hoor nie, die stem sagter en dowwer word. En as die voëls vroegoggend begin koer, staan jy op sonder dat jy hulle eens hoor. Dit is wanneer jy vir steil opdraendes en baie ander dinge bang word omdat jy te swak geword het. En terwyl die amandelboom bloei, die sprinkaan hom vol eet en die kapperkruid blom, sterf die mens. In die strate sal hulle die doodsberig vertel. Dan sal hulle saamkom om hom te begrawe. Dit is soos 'n silwertou wat afbreek by 'n put, soos die goue skepemmer wat breek, soos die drinkbeker wat stukkend breek en soos die wiel wat by die put inval. Dan word die mens weer stof soos vroeër , en sy lewensasem gaan terug na God toe waar dit vandaan gekom het. Die lewe is sinloos. Absoluut sinloos, so sê die Prediker."
Sjoe, dit klink darem vreeslik neerdrukkend of hoe? Maar ongelukkig is dit 'n realiteit waarmee ons almal sal worstel.
Met my volgende dagstukkie kyk ons op 'n meer positiewe noot hierna. ~ Willem Botha, 10/07/2018
“Hy gee vermoeides krag, hy versterk dié wat nie meer kan nie. Selfs jongmanne word moeg en raak afgemat, selfs manne in hulle fleur struikel en val, maar dié wat op die Here vertrou, kry nuwe krag. Hulle vlieg met arendsvlerke, hulle hardloop en word nie moeg nie, hulle loop en raak nie afgemat nie.” (Jes. 40:29-31) Hierdie is ook een van daai goue verse in Jesaja wat seker in almal se Bybels onderstreep is. Wanneer ons aan die einde van ons krag en vermoëns, ons beskikbare energie en dryf, ons eie wysheid en raad gekom het, dán raak mens bewus van die bomenslike krag en herstel wat intree, daai volgende rat wat inskop. En jy weet dit kom net van die Here af. Dis Hy wat jou voete weer lig maak soos ’n ribbok en jou op hoë plekke laat loop. En ja, soos die teks sê gebeur dit selfs met jongmense. Veral in vandag se tye is die druk op jongmense om te presteer en die leer van die lewe te klim groot. Wanneer jy uitgeput en uitgebrand voel, draai na die Here - sy juk is sag en sy las is lig. Vertrou op Hom, raak stil by Hom, vra Hom en Hy sál weer vir jou nuwe krag en arendsvlerke gee. ~ Wilna Botha, 09/07/2018
"Liewe Jesus het my man kom haal..."
Dis 'n boodskap wat ek vanoggend gekry het nadat 'n vriend verlede nag oorlede is aan kanker. Dit het my laat terugdink aan 2004 toe my pa oorlede is. Ons as familie het langs sy sterfbed gestaan toe hy sy laaste asem uitblaas.
Onmiddellik het my nuuskierige tegniese brein probeer om te verstaan hoe die Here 'n mens kom haal. Wat het Hy kom haal? Was Hy daar? Die hele tyd? Hoe verlaat die gees die liggaam en hoe word die gees in die hemel opgeneem? Is jy onmiddellik daar of is daar 'n wagtydperk totdat Jesus weer kom? Daar is baie argumente daaroor en ek raak glad nie daarby betrokke nie. Maande het egter verbygegaan en ek kon geen antwoord kry nie.
En toe, een oggend baie vroeg ry ek in my motor en ek weet ek het nie eers aan my pa, of die dood gedink nie. Skielik, soos 'n kort video wat in my kop afspeel kom die volgende "beeld" by my op waar ons almal by my pa staan, en skielik is daar 'n engel tussen ons wat sy hand na my pa uitsteek en sê: "Kom Roelf, dit is tyd."
Net dit. En so vinnig as wat die gedagte kom was dit weer weg. Ek onthou dat ek net geglimlag het en gesê het: Dankie Here. Dit was die antwoord wat die Here vir my gegee het en dit was genoeg en ek het totaal vrede gekry oor my vraag. Ek beweer nie dat dit is hoe dit regtig in praktyk werk nie, maar dit is al wat ek nodig gehad het.
Liewe Jesus het gisteraand my vriend kom haal, en dis al wat ons nodig het om te weet. Sy saak met die Here was reg en ek weet hy is nou by Hom. Waar, of hoe dit ook al werk.
Pred 12:6-7 "... die tyd wanneer die silwerdraad afgebreek word en die goue kruik breek, die kruik by die fontein stukkend breek en die wiel by die put stukkend val, die tyd wanneer die stof na die aarde toe terugkeer soos dit was, en die gees na God terugkeer wat dit gegee het." ~ Willem Botha, 05/07/2018
“Waarom kla jy... die Here sien nie raak wat van my word nie, my reg gaan by my God verby?” (Jes. 40:27) Die meeste van ons kom die een of ander tyd in daai situasie waar jy die Here bevraagteken – dinge gaan nie soos jy gehoop het nie, dit lyk of die Here nie sy belofte gehou het nie, of Hy nie omgee vir jou noodroep nie, of Hy van jou vergeet het, of Hy onregverdig optree. Wees maar versigtig, want soos met Job, kan die Here dalk vir jou sê: “Maak jou reg vir die stryd: Ek sal vra, antwoord jy My.... waar was jy toe Ek die aarde se fondamente gelê het ... wie het die aarde afgemeet ... wie het die see opgedam ...” ens. (lees Job 39) Of soos hier in Jes. 40:28 : “Weet jy dan nie, het jy nog nie gehoor nie? Die Here is die ewige God, Skepper van die hele aarde. Hy word nie moeg nie, Hy raak nie afgemat nie en sy insig is ondeurgrondelik.” Onthou maar net dat al lyk dinge erg buite beheer en heeltemal hopeloos, God is God en Hy is in beheer en Hy weet wat Hy doen. Sy gedagtes is nie ons gedagtes nie, Sy tyd is nie ons tyd nie. Hy weet wat die beste vir ons is en sál alles ten goede laat meewerk. Hy ken die toekoms en is altyd besig om ons harte en gedagtes te vorm en te vernuwe om in Sý planne te pas. As jy dít kan glo en jou daaraan kan onderwerp, sal dit makliker wees om geloof te behou en die lig aan die einde van die tonnel raak te sien. Dan kan jy soos Job antwoord: “Nou weet ek dat U tot alles in staat is en dat U kan uitvoer wat U besluit.” (Job 42:2) ~ Wilna Botha, 04/07/2018
Ek het vandag net weer besef dat lewe op hierdie aarde nie altyd maanskyn en rose is nie en dat mense (ja ook kinders van die Here) bitter swaar kry.
'n Vriend is in 'n geweldige stryd met siekte gewikkel, 'n bekende Gospel sanger sterf ná 'n kort siekbed en laat sy familie agter, misdaad tref onskuldige mense en 'n gebrek aan geld veroorsaak beproewing by mense. En intussen gaan dit met my en my gesin net goed.
Ek het vandag gewonder of dit nie beter sal wees as die Here swaarkry eweredig kan verdeel tussen alle mense nie, want as ons elkeen 'n bietjie van hierdie laste dra sal dit steeds oorwegend goed gaan met almal. Dit staan tog so in die Bybel.
Gal. 6:2 "Dra mekaar se laste, en gee op dié manier uitvoering aan die wet van Christus."
Maar wat beteken hierdie teks? Moet elkeen dan 'n bietjie siek wees? Moet ek my huis verkoop sodat iemand anders syne kan behou? Gaan iemand anders se huweliksprobleme effe beter wees as ek my huwelik afskeep?
Nee, dis nie wat dit beteken nie. Om iemand se laste te dra beteken nie dat ek sy juk van hom afhaal en op my sit nie. Dit beteken nie dat ek namens iemand anders sy pad stap nie. Dis in elk geval iets wat net Jesus kon doen. Die tweede deel van die teks sê:... "en gee op dié manier uitvoering aan die wet van Christus."
Die wet sê jy moet die Here liefhê en jy moet ook jou naaste liefhê. Dus, loop saam met iemand sy pad, loop langs hom, bemoedig hom, bid vir hom en wees daar vir hom. Wees 'n oor wat luister, maar vermaan ook waar nodig want soms laai mense ondraaglike laste op hulleself agv verkeerde besluite en dade. Juis dan kan jy nie daardie las namens iemand dra nie. Soms is daardie bietjie aanmoediging en bemoediging al wat iemand nodig het om sy las te verlig. ~ Willem Botha, 04/07/2018
“Met wie kan julle My dan vergelyk, wie is soos Ek? vra die Heilige.” (Jes. 40:25) Natuurlik wil ons antwoord: met niemand nie, daar is niemand soos U nie! Ons weet, ons het gehoor, ons het gesien, ons het beleef hoe groot en hoe wonderlik en hoe almagtig ons God is. Hy het die waters in die holte van sy hand afgemeet. Hy het met die breedte van sy hand die hemel bepaal. Hy kan sê hoe swaar die berge weeg. Hy kan sê hoeveel grond daar op die aarde is ... niemand anders kan nie! En dis met daardie einste hand wat Hy jóú red. Dis daardie einste hand wat altyd onder jou is om jou te vang as jy val, wat altyd bo jou is om jou te seën, wat rondom jou is om jou te beskerm, wat jou vashou in onseker tye, wat jou aanraak om jou te genees of te troos of jou trane af te vee. Daar is niemand soos Hy nie, niks om Hom mee te vergelyk nie! Mag jy ook weer vandag, soos ek, vol verwondering Sy lof besing. ~ Wilna Botha, 02/07/2018
Het jy al God se stem gehoor? Het jy al ervaar dat God met jou praat? Om vir jou 'n spesifieke woord, of opdrag, of 'n woord van bemoediging te gee? Ek is seker dat ons almal sekerlik smag om op een of ander manier God se stem te hoor. En ek is seker ons almal smag daarna dat die Here spesifiek met ons praat.
Ek dink baie mense het 'n idee oor hoe en wanneer God met ons praat. En voorts het ons die probleem dat ons dink God moet net presies sê wat ons wil hoor. Mense dink ook dis net spesiaal as God op 'n bonatuurlike manier manier praat, soos met Moses by die brandende braambos.
God praat op heel gewone maniere. Lees jy die Bybel praat God mos direk, in gewone woorde jou. As ons bid praat Hy soms met jou deur die gedagtes wat by jou opkom. Soms praat Hy deur situasies en soms self deur ander mense, maar hier moet mens uiters versigtig wees.
Nie almal wat beweer dat hulle 'n woord van God vir jou ontvang het, spreek regtig God se woorde nie. En nie al die "profetiese" woorde wat mense uitspreek kom van God nie.
Jer. 23 : 16 "So sê die Here die Almagtige: Julle moenie luister na wat die profete sê nie, die profete wat vir julle as profete optree. Hulle wek vals verwagtings by julle, hulle praat oor visioene wat hulle self uitdink, nie oor wat die Here sê nie."
Soms moet ons geduldig wees om God se stem te hoor.
1. Soms moet ons wag! Wees geduldig om God se stem te hoor!
2. Mens kan die beste hoor as jy doodstil bly. Wag dikwels in stilte op die Here.
3. Wees bereid om God se antwoord op 'n versoek te aanvaar. Soms sê Hy nee!
4. Gaan doen wat Hy sê jy moet doen! ~ Willem Botha, 28/06/2018
“Soos ’n herder versorg Hy sy kudde: die lammers maak Hy bymekaar in sy arms en Hy dra hulle teen sy bors. Hy sorg vir die lammerooie.” (Jes. 40:11) Ai, hierdie is darem maar net die mooiste beeld van die Here se liefdevolle versorging vir sy kinders. In sy arms, teen sy bors – so dra Hy jou, so bewys Hy genade en liefde aan jou, so troos Hy jou, so hou Hy jou vas – ja, selfs al gaan jy deur ’n dal van doodskaduwee. Hy sal 99 skape los om die een verlore een terug te bring. Hy soek dié wat weggeraak het, gaan haal dié wat verdwaal het, Hy versorg die wonde van dié wat seergekry het, Hy help die swakkes (sien Eseg. 34:16) Hy roep sy skape op hulle name en lei hulle uit (Joh. 10:3). Hy lei hulle na groen weivelde waar hy vir hulle die beste versorging, rus en vrede in oorvloed gee. Die Herder is nooit ver nie. Die Herder is heeltyd betrokke by sy kudde. “Ek is die goeie herder. Die goeie herder lê sy lewe af vir die skape.” (Joh. 10:11) ~ Wilna Botha, 27/06/2018
Wierook het 'n besondere geur wat 'n kamer vul as jy daaraan blootgestel word. As jy iewers kom waar wierook brand, kan jy dit nie mis nie. Lees hierdie teks 'n paar keer deur en kyk watse waarheid hier aangespreek word.
2Kor 2:15 "Ons is die wierook wat deur Christus vir God gebrand word, waarvan die geur dié bereik wat gered word, sowel as dié wat verlore gaan."
Hoe pragtig is die nie? Ons, ek en jy wat gered is, word soos wierook deur Christus vir God gebrand om 'n wonderlike geur af te gee wat Hom sekerlik geweldig behaag. Maar dis nie al nie, daardie geur bereik die hele wêreld, die gereddes sowel as die ongereddes. Jy weet sommer as jy in die geselskap van 'n kind van God is, want daardie geur bereik jou onmiddellik. Maar daardie selfde geur bereik ook diegene wat nog nie by God uitgekom het nie. Vele mense se lewens word daagliks aangeraak deur kinders van God wie se wierook gebrand word.
Daarom moet ons daardie geur orals versprei waar ons kom, want ons weet nie of hulle ook wierook gaan word wat deur Christus vir God gebrand gaan word nie. En wat ook ander gaan bereik, wat 'n kettingreaksie tot gevolg sal hê. ~ Willem Botha, 27/06/2018
“Gras verdor en blomme verwelk, maar die woord van ons God bly vir ewig.” (Jes. 40:8) Geen tyd wat verloop, geen nuwe idees, geen geleerdheid, geen verdagmakery kan die Woord van die Here vernietig of oud-modies en uitgedien verklaar nie. Die hele Skrif is deur God geïnspireer sê 2 Tim. 3:16 – daarom aanvaar ek die Bybel as God se woorde en ek glo dit met my hele hart. Ek glo in die krag van die Woord. Ek weet dis ’n tweesnydende swaard wat die brandpyle van die bose kan afweer. Ek weet dis saad wat honderdvoudige vrug kan oplewer. Ek weet ek kan dit oor en oor lees en altyd iets nuuts hoor, want dit is woorde wat deur die Gees lewendig gemaak word vir vandag. Ek weet dis ’n rigtingwyser want dit gee praktiese raad vir die alledaagse lewe. Ek weet dit bevat honderde beloftes van troos en bemoediging wat my kan oplig in donker tye. “So sal die woord wat uit my mond kom, ook wees: dit sal nie onverrigter sake na My toe terugkeer nie, maar dit sal doen wat Ek gedoen wil hê en tot stand bring waarvoor Ek dit gestuur het.” (Jes. 55:11) ~ Wilna Botha, 25/06/2018
Almal van ons gaan soms deur swaar tye waar dinge net te veel word. Dalk het jy ook al gewens jy kan net iewers in 'n grot inkruip waar niemand naby jou kan kom nie en waar jy net kan wegkruip van hierdie wêreld. In Ps 5 lees ons dat Dawid so effe beswaard is oor mense se onreg teenoor hom. Dan kom hy met hierdie woorde vorendag.
Ps. 5:12 "Maar laat almal wat by U skuil, bly wees, laat hulle altyd jubel. U beskerm dié wat u Naam liefhet, en hulle juig oor U." Dawid kom hier tot die slotsom dat God die Een is wat hom beskerm, vashou en die enigste skuiling is wat hy nodig het.
Dus, as jy voel jy wil vlug, vlug in God se arms in, want daar is jy veilig. ~ Willem Botha, 22/06/2018
“Bemoedig dié wie se hande slap hang, help dié wie se knieë knik, sê vir dié wat moed verloor het: Wees sterk, moenie bang wees nie, julle God is hier.” (Jes. 35:3-4) Jy weet seker net so goed soos ek hoeveel ellende en swaarkry en moedeloosheid daar in ons wêreld is. Mens voel dikwels so hulpeloos as jy nie almal kan help nie of as jy nie weet wat om vir só iemand te sê nie. Onthou jou belangstelling en gewillige oor, jou stilstaan en meegevoel kan vir so ’n persoon alreeds die wêreld beteken. Dinge wat jy al beleef het of waardeur jy al moes werk, is ervaring wat jy in aksie kan stel om iemand anders te bemoedig en hulle hande sterk te maak. Ons kan nie almal se probleme oplos nie, maar ons kan hulle moed inpraat met die woorde van die teks: Wees sterk, moenie bang wees nie, jou God is hier. Moenie twyfel dat dit ’n invloed sal hê nie. Dit sál, want dit is God se woorde. ~ Wilna Botha, 20/06/2018
As ons sondig, sondig ons teen God, en dis nie wat Hy in gedagte gehad het met die skepping nie. Die mens se keuse het vir hom die deure na 'n volmaakte lewe toegemaak. Dis vir my altyd so asof my sondes 'n direkte aanval op die Here is en dis alles behalwe 'n lekker gedagte.
Ek kry 'n beeld in my kop van 'n reuse weermag wat dag vir dag die fort aanval waar die Koning gehuisves word, maar die pantser rondom hierdie reuse fort is absoluut ondeurdringbaar. Hoe hard hierdie bose weermag ook al probeer om die Koning te benadeel is daar net absoluut geen sukses nie. So is dit met ons sondes wat net eenvoudig geen hond haaraf maak teen die skanse van hierdie fort nie. Die Koning het self hierdie skanse ontwerp en dis net eenvoudig een te veel vir ons sondes. Daardie skans se naam is GENADE, wat opgerig is deur Jesus Christus, die Seun van die Koning.
Rom 5:20 (The message) "But sin didn’t, and doesn’t, have a chance in competition with the aggressive forgiveness we call grace. When it’s sin versus grace, grace wins hands down."
Kan jy sien dat sonde net eenvoudig geen kans staan teen genade nie? Dis 'n begrip wat vir my totaal onverstaanbaar is, maar ek moet dit glo want die Here sê so. Miskien is dit so moeilik om te aanvaar omdat dit gratis is. Aangesien daar dus geen koopmiddel beskikbaar is om dit te verkry nie, moet ek maar net staatmaak op my geloof daarin. ~ Willem Botha, 19/06/2018
“Die woestyn, die dor land sal jubel, die droë wêreld sal juig, oortrek met affodille, hy sal in volle bloei staan, hy sal juig en sing.” (Jes. 35:1-2) Sjoe, hierdie bly vir my een van die mooiste tekste in Jesaja. Mens sien mos baie keer hoedat iemand begin blom en oorloop van vreugde as die Here in hulle lewens kom. Klip harte word sag. Fronse verdwyn. Sleepvoete word lig. Oë straal. Het jy ook al beleef dat iemand baie siek is, of ’n groot verlies gehad het, maar as hulle van die Here praat dan straal hulle gesigte en verhelder hulle oë. Mens sien sommer daai affodille geil staan te midde van die pyn en vernedering. In die Here is daar altyd nuwe hoop en moed. In die Here het jou lewe altyd sin en betekenis. Dit laat my ook dink aan die woorde van Jes. 61:3: “He sent me to give them flowers in place of their sorrow.” Ek hoop as jy jouself dalk vandag in die een of ander woestyn bevind dat jy verby die dorheid en droogheid sal kan kyk en in jou geestesoog alreeds die mooiste affodille sal sien blom. Ek hoop dít sal jou rede gee om te juig en sing. ~ Wilna Botha, 18/06/2018
Ek kan nie meer nie...
Iemand het 'n ruk terug hierdie woorde vir my gesê. Ek dink daar is baie mense wat op 'n punt kom waar daar net geen lig in die tonnel oorgebly het nie, geen hoop en geen vooruitsig vir beter dae nie.
Ek lees hierdie teks in Jeremia.
Jer. 20:14-15 "Vervloek is die dag waarop ek gebore is, die dag waarop my ma my in die wêreld gebring het; mag dié dag altyd sonder seën wees. Vervloek is die man wat vir my pa die berig gebring het: “Jy het 'n seun,” 'n berig wat hom baie bly gemaak het."
Wat sê jy vir so iemand? Was jy ook al in die situasie wat jy nie eers meer weet wat om te bid nie? Het jy ook al gewonder hoekom die Here se uitkoms net wegbly? Woorde van troos is so maklik om te spreek, dis so maklik om tekste vir so 'n desperate persoon voor te hou en dis so maklik om te probeer troos as jy nie self in moeilik omstandighede is nie.
Maar wat bly oor? Menslike woorde het tog geen krag nie en daar is tog niks wat die mens het om aan te bied nie. Dis dan wat jy besef dat om maar net weer terug te draai na God toe, die enigste alternatief is. En om dan te wag vir uitkoms. Wag, wat so bitter moeilik is en minute soos jare voel. Hoeveel kan die mens hanteer? Niks! Of liewer niks sonder God nie. Gryp Hom weer vas en moenie Hom los nie, want al voel dit nie so nie, het Hy ons nooit gelos nie
· Jos. 1:5 "Soos Ek by Moses was, so sal Ek by jou wees. Ek sal jou nie in die steek laat nie, jou nie verlaat nie."
· Ps. 91:15 "Wanneer hy My aanroep, sal Ek sy gebed verhoor, in sy nood sal Ek by hom wees. Ek sal hom red en in sy eer herstel".
· Jes. 41:10 "Moenie bang wees nie, Ek is by jou, moenie bekommerd wees nie, Ek is jou God. Ek versterk jou. Ek help jou, Ek hou jou vas, met My eie hand red Ek jou"
· Deut. 33:26-27 "Die ewige God is 'n skuilplek, Sy arms is altyd onder jou". ~ Willem Botha, 14/06/2018
“Wees elke nuwe dag ons krag, ons redding in tyd van nood.” (Jes. 33:2) Elke nuwe dag wat jy jou oë oopmaak lê onbekend en onseker voor jou. Jy kan jou dagboek-planne hê, jou drome en spertye vir die dag, maar jy weet glad nie wat regtig in die volgende uur kan gebeur wat alles kan deurmekaar krap nie. Ons weet mos slegte nuus kan enige tyd aangekondig word, dinge kan skeef loop en groot besluite kan vinnig geneem moet word en dan moet ons gereed wees om dit te hanteer. Daarom dink ek ’n gebed soos in Jes. 33:2 moet elke môre ons versugting wees. Wat die dag ook al kan oplewer, die Here se krag en genade sal dáár wees en genoeg wees vir jou. Watter slegte hobbel of storm daar ook al kan wag in die volgende 24 uur, die Here is vóór jou daar en Hy sál jou daardeur dra. “Wees ons genadig, Here, ons vestig ons hoop op U.” ~ Wilna Botha, 13/06/2018
Ek is seker jy was ook half moedeloos as mense nie verstaan hoekom jy in God glo en die Bybel vir soetkoek opeet nie. Hoe meer jy verduidelik hoe minder impak maak dit. Wel, uit die aard van die saak het die Bybel ook daarop 'n klinkklare antwoord.
1 Kor. 1 : 18 "Die boodskap van die kruis van Christus is wel onsin vir dié wat verlore gaan, maar vir ons wat gered word, is dit die krag van God."
Dis so eenvoudig, as jy nie die Gees van God het nie is dit onsin en onmoontlik om dit te verstaan. Ek voel 'n mens is heeltemal van sy sinne beroof as hy met 'n valskerm uit 'n vliegtuig spring, maar dis net omdat ek dit nog nooit probeer het nie en daarom kan ek dit nie verstaan nie. Maar dit lyk my ek is dalk verkeerd.
Mense wat nie die Gees van God het nie, kan nie verstaan hoekom jy kan bid tot 'n God wat jy nie kan sien nie.
Mense wat nie die Gees van God het nie, kan nie verstaan hoe jy kan bid vir genesing terwyl daar geen hoop meer oor is nie.
Mense wat nie die Gees van God het nie, kan nie verstaan hoekom mense gestremd gebore word, en dan boonop die Here dien met hulle hele harte nie.
Mense wat nie die Gees van God het nie, verstaan nie hoe jy kan dankbaar wees teenoor die Here vir dinge wat in elk geval waar sou word nie.
Mense wat nie die Gees van God het nie, kan nie verstaan hoe boere bid vir reën, terwyl die weerpatrone wys dat dit totaal onmoontlik is.
Mense wat nie die Gees van God het nie, kan nie verstaan dat jy dinge vir ander doen wat net totaal onlogies is, en wat vir jou geen voordeel bring nie.
Mense wat nie die Gees van God het nie, kan nie verstaan dat jy dankbaar kan wees as slegte dinge op jou pad kom nie.
Mense wat nie die Gees van God het nie, verstaan nie hoe jy kan uitsien na 'n hiernamaals wat onsigbaar is nie.
Mense wat nie die Gees van God het nie, kan nie verstaan dat jy kan glo in die Woord van God, wat eeue gelede geskryf is deur gewone mense, en boonop glo dat dit alles vandag nog steeds van toepassing is.
Jy sien, as daardie reuse voorwaarde van Gees vervulling nog nie gekom het nie, is geloof net totaal onmoontlik. Maar moet tog nie die fout maak om mense af te skryf wat dit nie het nie, want Paulus het ook nie geweet dat hy een goeie dag op pad Damaskus toe die Gees ongevraag gaan ontvang nie. ~ Willem Botha, 13/06/2018
“So sal dit wees totdat die Gees van Bo af op ons uitgestort word.” (Jes. 32:15) Daar word in Jes. 32 beskryf hoe sleg dit met die volk gaan. Vers 15 kondig egter die draaipunt aan na nuwe, beter, wonderbaarlike dinge wat gaan volg wanneer die Gees van God uitgestort word. Die woestyn sal ’n digte vrugteboord word, die volk sal in vrede woon en veilig wees, sonder sorge, dit sal goed gaan al is daar steeds storms. Dís wie die Heilige Gees is. Die Trooster, die Helper, die Rigtingwyser, die Leermeester, die Vredegewer, die Lewegewer. Joh. 7:38 sê strome lewende water sal uit ons binneste vloei – dis die Heilige Gees! Ons moenie die krag van die Gees in ons lewens miskyk nie. Ons moenie die borreling van die Gees in ons onderdruk of ontken nie. Ons moet nooit twyfel dat ons wel die Gees ontvang het nie! Kyk, Joh. 7:39 sê: “... die mense wat tot geloof in Hom kom, sou die Gees ontvang.” As jy twyfel of jy die Gees het, bid en vra die Here om jou te vervul met Sy Gees. Hy sál dit doen. “Vra en vir julle sal gegee word... Elkeen wat vra, ontvang ... Hy sál die Heilige Gees gee vir dié wat vra.” (Luk. 11:9-13) ~ Wilna Botha, 11/06/2018
Gaan haal 'n klip in jou tuin en sit hom op jou lessenaar by die werk neer. Iemand gaan verseker vir jou vra hoekom die klip daar is. Vra dan vir die persoon of hy iemand ken wat so 'n klip kan maak (of self kan maak), met sy eie basiese grondstowwe, nie dié in die natuur nie. Natuurlik is die antwoord nee. Sê dan vir die persoon dat jy die Persoon ken wat daardie klip gemaak het. Nie net een soos daardie nie, daardie spesifieke een, met Sy eie hande. Jy ken daardie Persoon, en Hy ken jou by jou eie naam.
Die klip kon tog nie net self daar gekom het of ontwikkel nie, net so min as wat jou Bic pen sommer vanself op jou lessenaar beland het en vanself (sonder 'n skepper en ontwerper) gevorm het.
Hoe eenvoudig en waar is hierdie volgende teks in Lukas nie.
LUKAS 19:38 - 40 Hulle het gesing: “Loof die Koning, Hy wat in die Naam van die Here kom! Vrede in die hemel en eer aan God in die hoogste hemel!” 'n Paar Fariseërs uit die skare sê toe vir Jesus: “Meneer, maak stil u volgelinge!” Maar Hy antwoord: “Ek sê vir julle: As hulle stilbly, sal die klippe uitroep."
Die klippe sal dit uitroep en roep dit elke dag uit. Mense stamp daarteen en val daaroor, dit word gebruik om strukture mee te bou en selfs om mekaar mee te gooi, maar tog besef die mens nie dat hierdie eenvoudige klip die bestaan en grootheid van God uitskree nie. Die mens is so nuuskierig om te weet wat in ons heelal aangaan en mense soek God op die mees vreemde plekke, maar intussen roep die klippe dit uit. Hulle is volop in die natuur, op jou erf en dalk op jou tafel, maar mense hoor nie die uitroep van die klippe nie, want hulle wil nie hoor nie. Maar die klippe hou nie op om te getuig nie. Ons moet ook nie. ~ Willem Botha, 07/06/2018
“Wanneer jy die regte koers verlaat, sal jy agter jou ’n stem hoor sê: Hier is die pad, loop hierlangs.” (Jes. 30:21) Ja, ons ken daai stem. Die stem van die Heilige Gees wat in jou gewete praat en jou hart roer wanneer jy die regte koers verlaat. Die stem van die Woord wat vir jou rigting gee wanneer jy na die verkeerde kant toe neig. Die stem van jou vriende en huismense wat saggies waarsku wanneer jy verkeerde besluite maak. Die stem van die onvrede in jou binneste wanneer jy die verkeerde afdraai gevat het. Dit alles is die Here se stem wat jou subtiel die regte pad wil wys. Dit gee my soveel gemoedsrus om te weet dat die Here my nie op my afgedwaalde paaie sal los nie, my nie sal los om sélf weer die pad te vind nie. Nee, Hy is dáár langs my op my pad waar ek elke dag loop. Sy hand, Sy krag, Sy wysheid lei my op die regte weë. Ek bid net dat ek altyd duidelik sal hoor en gehoorsaam sal wees wanneer Hy sê: Hier is die pad, loop hierlangs. ~ Wilna Botha, 06/06/2018
Die Here sal sorg
Luk. 17:22 - 25 "Verder het Jesus vir sy dissipels gesê: “Daarom sê Ek vir julle: Moet julle nie bekommer oor julle lewe, oor wat julle moet eet nie, of oor julle liggaam, oor wat julle moet aantrek nie. Die lewe is tog belangriker as kos en die liggaam as klere. Kyk na die kraaie: hulle saai nie en oes nie; hulle het geen spens of skuur nie, maar God sorg vir hulle. Julle is tog baie meer werd as voëls. Trouens, wie van julle kan deur hom te bekommer sy lewe met een uur verleng?"
'n Pragtige teksgedeelte en uiters gewild. As ek nou hier gestop het was daar baie positiewe reaksie op hierdie boodskap en mense sou met groot verwagting daaraan vasgeklou het. En ja, natuurlik is dit waar en ek dink ons elkeen kan getuig dat dit al in sy lewe waar geword het. Die Bybel sê immers so.
Maar, daar is nog ander teksgedeeltes wat ons nie graag saam met dit wil lees nie, want dit is nie so gewild nie en haal ons bietjie uit ons gemaksone uit.
1 Tim. 6 : 8 "As ons dan kos en klere het, moet ons daarmee tevrede wees."
Geen luukshede nie, geen privaat mediese sorg, of 'n motor, of vakansies, selfs nie 'n eie huis nie, niks geld in die bank nie geen pensioen om mee af te tree nie, geen huishulp nie en geen vermaak nie. Wel, as ek so na hierdie teks kyk, beteken die Here se versorging regtig die mees basiese waaraan jy kan dink.
Dus, as ons staatmaak op die Here se belofte rondom versorging moet ons nie meer verwag as dit nie. Maar... dit beteken nie dat ons nie hierdie dinge kan hê nie, want as die Here vir jou gesondheid gee, is die verpligting op jouself om vir hierdie dinge te werk. As die Here vir jou krag gee om voorsiening te maak vir die toekoms, is Hy mos besig om jou te versorg sodat jy nie 'n las vir ander moet wees nie. Ek sien so baie dat mense voel dat die Here vir hulle luukshede skuld, selfs al moet dit uit ander se sakke kom.
Nee, die Here se belofte maak voorsiening vir kos en klere, en Sy genade wat Hy gee vir goeie gesondheid, is al wat ons nodig het vir die ekstras wat ons graag wil hê. Ons klou graag vas aan voorspoed teologie want dis mos lekker om dit te glo en te hoop op oorvloed, maar die realiteit is effe anders.
Die vraag is, waarmee is ons tevrede? ~ Willem Botha, 05/06/2018
“Hy sal jou gebed verhoor sodra Hy dit hoor.” (Jes. 30:19) Ja, die Here luister as ons na Hom roep. Hy gee ag op ons smeekgebede en ons skietgebede. Hy verhoor ons gebede. Maar kyk wat word bygevoeg in hierdie teks: sodra Hy dit hoor. Ons móét bid, al sê die Bybel die Here weet wat ons nodig het nog voordat ons vra. Hy wil ons gebede hóór! Bid, al is die sinne skeef en die woorde stamelend. Bid, al het jy nie mooi woorde nie. Bid, al voel jy jou gebed gaan nie vêrder as die plafon nie. Bid, al twyfel jy of die Here gaan help. Jesus sê in Luk. 18 ons moet altyd aanhou bid en nie moedeloos word nie. Op ander plekke sê die Woord: bid gedurig, volhard in gebed. Bid sélf en moenie net staatmaak op die gebede van ander nie. “Vra en vir julle sal gegee word ... elkeen wat vra, ontvang.” (Luk. 11:9) ~ Wilna Botha, 04/06/2018
As iemand vir jou goeie nuus gee sê ons mos graag: "Ek is bly". So 'n snaakse kort woordjie - bly. Kom van blydskap af. 'n Woord wat genoegdoening aandui, 'n aangename gevoel wat in jou opwel, vreugde, vrede, dankbaarheid, lekkerte.
Fil. 4:4 "Wees altyd bly in die Here! Ek herhaal: Wees bly!"
As jy nou vir my vra waarvoor ek bly is, kan ek jou vir die res van die dag besig hou. Ek is bly dat dit vandag bietjie gereën het, ek is bly dat ek met 'n wonderlike vrou getroud is en dat ons twee wonderlike kinders het. Ek is bly dat die Here ons so seën in ons werksomstandighede en ek is bly dat ek vanaand 'n heerlike bord kos gaan eet. En in 'n heerlike warm bed met 'n elektriese onder kombers gaan inkruip na 'n warm bad. Ek kan lank hiermee aangaan, maar hierdie teks het die bron van blydskap raakgevat. WEES BLY IN DIE HERE!
Niks van die dinge wat my bly maak kom van myself af nie en dis 'n groot seën om te besef dat dit ALLES die Here se genade is.
Ongelukkig laat ek egter dikwels toe dat aardse dinge hierdie blydskap by my steel. Dis die tye wat ek my oë van God af wegvat en in ondankbaarheid verval. Maar vandag wil ek myself maar net weer herinner dat ek net bly kan wees in die Here en in Hom alleen. Daar is tog niemand anders om voor dankie te sê nie.
Dankie Here! ~ Willem Botha, 31/05/2018
“Tog is die Here gretig om julle genadig te wees en wil Hy Hom oor julle ontferm.” (Jes. 30:18) ’n Teks soos hierdie slaan omtrent my asem weg. Ten spyte van alles, ten spyte van wie ek is, ten spyte van al my afdwaal, wegdwaal en verdwaal, ten spyte van al my ongehoorsaamheid, onwilligheid en onbedagsaamheid sal die Here my nooit los nie. Hy wíl Sy goedheid oor my uitstort. Hy wíl Sy genade betoon. Hy sál my liefhê. Kyk hoe reguit sê Rom. 5:20 dit: “But sin didn't, and doesn't, have a chance in competition with the aggressive forgiveness we call grace. When it's sin versus grace, grace wins hands down.” Elke môre as jy wakker word, kan jy weet die Here se genade en ontferming is opnuut weer beskikbaar vir jou – verniet en onverdiend. Aanvaar en ontvang dit! Amazing grace ... ~ Wilna Botha, 30/05/2018
Ek het al met mense te doen gehad wat in die uiterste van slegte omstandighede vasgevang was, en ek dink jy ook, of jy is ook al self deur of in dit. Daar is mense in my vriendekring wat ernstig worstel met gesondheid, mense wat dringend werk nodig het en mense wat deur erge finansiële krisis gaan. Daar is natuurlik baie dinge wat so skeef loop in mense se lewens dat hulle net alle vorme van hoop verloor.
Was jy ook al dan in die situasie dat jy net nie meer weet wat om vir so persoon te sê of te doen nie? Wanneer woorde van troos totaal ontbreek en dat self teksverse leeg klink. Iemand het al eenkeer vir my gesê dat ek maar die gebede kan los want hy het nie my gebed nodig nie, hy het my (finansiële ) hulp nodig. Nog iemand het eendag gesê dat dit so sleg gaan omdat hy nie werk kry nie, dat dit voel of 'n olifant op homself sit.
Ek het net besef dat ek as mens dalk nie veel kan doen om iemand se omstandighede te verbeter nie, maar dat dit baie werd is om net daar te wees saam met iemand. Al is daar nie meer woorde nie omdat 'n hart stukkend is, of wanneer daar net eenvoudig nie meer hoop is nie, is dit die tyd om net daar te wees vir iemand. Ek dink dis nogal erg as iemand eensaam voel en daar is niemand by jou nie, dalk juis omdat mense wegskram omdat hulle nie weet wat om te sê nie. Dan is dit die tyd om selfs net in stilte by iemand te wees en net die basiese dinge vir so 'n persoon te doen.
Ek dink onwillekeurig aan hierdie gedeelte in die Bybel.
Matt 25:37 - 40 Dan sal dié wat die wil van God gedoen het, Hom vra: ‘Here, wanneer het ons U honger gesien en U gevoed, of dors en U iets gegee om te drink? En wanneer het ons U 'n vreemdeling gesien en U gehuisves, of sonder klere, en vir U klere gegee? Wanneer het ons U siek gesien of in die tronk en U besoek?’ En die Koning sal hulle antwoord: ‘Dit verseker Ek julle: Vir sover julle dit aan een van die geringste van hierdie broers van My gedoen het, het julle dit aan My gedoen.’ ~ Willem Botha, 29/05/2018
“Vertrou altyd op die Here,” sê Jes. 26:4 (én vele ander tekste in die Bybel). As mens bv. sê dat jy vertroue het in medisyne, dan veronderstel dit dat jy kennis het daarvan, weet waarvoor dit goed is en dat jy dit al gebruik het. Om vertroue in die Here te hê veronderstel dat Ek Hom ken, dat ek weet wie Hy is en wat Hy kan doen. Ek kan die Here vertrou omdat ek in ’n verhouding met Hom is. Ek kan die Here vertrou omdat ek weet dat niks vir Hom onmoontlik is nie, dat ek altyd veilig by Hom sal wees, dat Hy in beheer is, dat Hy die beste weet. Vir my gaan vertroue en geloof hand aan hand – mens kan hulle as’t ware as sinonieme gebruik. Vertroue kom in aksie wanneer my eie krag en my eie kennis en my eie insig opgeraak het. Vertroue is werklik vertroue wanneer jy nog nie die uitkoms kan sien nie, maar steeds hoop en glo. Ons aansporing: “Dit gaan goed met elkeen wat op Hom vertrou.” (Jes. 30:18). Ons beloning: “Gee aan hulle vrede en voorspoed, Here, want hulle het hulle vertroue op U gestel.” (Jes. 26:3) ~ Wilna Botha, 28/05/2018
Jou Pa is die Koning
Ek glo jy ken hierdie liedjie van Leon Ferreira waar hy sing dat sy Pa (die Here), die Koning is, en dit maak van hom 'n prins.
In Engeland is daar onlangs "Royal wedding" gehou en dit was 'n groot affêre. Daar is ook onlangs in daardie familie 'n nuwe baba gebore wat maak dat daardie baba in 'n status in gebore word wat geen mens kan wegneem nie. Prins Charles is die troonopvolger as die koningin tot sterwe kom en hy hoef absoluut niks te doen om die volgende koning te wees nie. Dit is net eenvoudig sy status as 1ste troonopvolger.
Net so is ek en jy (op ons eie keuse nogal) volledige erfgename van God, en geen mens kan dit van jou wegneem nie. Jy is 'n prins of prinses en dis dit!
Rom 8:16-17 "Hierdie Gees getuig saam met ons gees dat ons kinders van God is. En omdat ons kinders is, is ons ook erfgename. Ons is erfgename van God, erfgename saam met Christus. Aangesien ons deel het aan sy lyding, sal ons ook deel hê aan sy heerlikheid."
Besef jy wat dit beteken in jou lewe? Weet jy hoe min mense op aarde op hierdie status kan aanspraak maak? Baie min! Ek en jy kan staan op hierdie status sonder om dit te probeer verdien, sonder om daarvoor te werk en sonder vrees dat ons dit gaan verloor, behalwe as jy so kies. As ek so daaraan dink is dit soms vir my een te veel. EK, nietige mens (boonop 'n sondaar), wat niks het om aan te bied nie, kan aanspraak maak op die titel van 'n prins. Kyk, in wêreldse terme is 'n prins nou nie sommer 'n hierjy nie, maar ons posisie as prinse en prinsesse is BAIE meer werd as dié van ons aardse eweknieë. Hulle s'n gaan verby, joune is vir ewig en ewig in plek, en al besit jy absoluut niks op aarde nie, is hierdie jou grootste besitting. Geniet dit voluit. ~ Willem Botha, 24/05/2018
“Julle krag lê in stil wees en vertroue hê.” (Jes. 30:15) Miskien wag jy al lank vir ’n deurbraak in die een of ander aspek van jou lewe – gesondheid, werk, finansies, verhoudings of dalk bediening. Jy maak planne, jy raadpleeg mense, jy baklei en smeek en spartel om dinge te laat werk. Jou krag het al opgeraak en jy is dalk al op die punt om sonder hoop op te gee. Nee! Neem hierdie teks vandag ter harte. Bedaar. Wees stil. Wag rustig op die Here. Vertrou Hom met alles wat in jou is – in stilte. Fokus op God se krag – in afhanklikheid. Beleef hoedat Hy by jou is – in tevredenheid. Ervaar hoe jy gevul word met Sy wysheid – in verwondering. Voel hoe Sy krag in jou werk – in oorwinning. ~ Wilna Botha, 23/05/2018
Sê nou maar net...
Luk. 11:9-10 "Ek sê vir julle: Vra, en vir julle sal gegee word. Soek, en julle sal kry. Klop, en vir julle sal oopgemaak word. Elkeen wat vra, ontvang, en elkeen wat soek, kry; en vir elkeen wat klop, sal oopgemaak word."
Sê nou maar net die Here het elke gebed wat ek met hierdie belofte in gedagte gehad het, verhoor soos ek dit wou hê? Sê nou maar net Hy het toegegee aan al my grille en menslike begeertes? Sê nou maar net Hy het my bo ander bevoordeel toe ek daarvoor gevra het? En ja ek het, bv. met vele werksonderhoude waarvoor ek gegaan het daarvoor gevra. Sê nou maar net die Here het dinge gedoen presies hoe en wanneer ek daarvoor gevra het?
Ja, ek het al snaakse goed vir die Here gevra, maar Goddank Hy het dinge dikwels anders laat uitwerk, en ek was dikwels SO teleurgesteld in Sy besluite. Sommige dinge moes nooit gebeur het nie en dit het nie, en vandag verstaan ek dit. Ek moes dikwels lank wag vir 'n antwoord, ek moes dikwels ervaar dat Hy anders besluit het, ek moes dikwels sien hoe dinge totaal anders uitdraai as wat ek graag wou hê en dit het dikwels net nie sin gemaak nie.
Ek kan egter vandag vir jou sê dat ek die Here se hand BAIE gesien het in "Nee, ek gaan dit nie toelaat nie...". Ek besef vele dinge sou vernietigend wees. Ek het dikwels gesien dat die Here my gebed baie later verhoor het as wat ek dit wou hê. Ek besef ook dat die Here se tyd is nie my tyd nie, en Sy antwoorde is nie altyd die antwoord op my vraag nie.
Het Hy my egter OOIT in my lewe teleurgestel? Nee, verseker nie! Moet ek ophou bid en vra? Nee, verseker nie!
Soms sê Hy ja, soms is dit nee en soms moet ek wag. Hoe wonderlik om te weet dat die soewereine God elke oomblik met my "saak" besig is.
"Here, leer vir my asseblief geduld. " ~ Willem Botha, 22/05/2018
“Hierdie volk is naby My met die mond, hulle eer My met wat hulle sê, maar hulle hart is ver van My af, hulle dien my soos mense dit wil hê, nie soos Ek wil nie.” (Jes. 29:13) Niemand van ons hou daarvan dat mense een ding sê en ’n ander doen nie. Dit laat mens voel hulle het nie respek vir jou nie, of hulle ag jou nie belangrik nie, of hulle dink hulle mooipraatjies gaan jou goed laat voel. Sulke dubbelhartigheid steek ook baie keer kop uit in ons verhouding met die Here. Weet dit nou: Hy het ’n afkeur daarin. Om net mooi woorde te praat, ’n geestelike slagspreuk op jou mure te skryf, dalk geld vir armes te gee en elke Sondag kerk toe te gaan, kan miskien mooi rituele wees wat mense beïndruk, maar as jou hart en jou lewe ver van die Here af is, is dit nutteloos. Jesus haal self ook hierdie teks aan in Mark 7:6 en noem sulke mense huigelaars en skynheiliges. Kyk ook hoe ernstig spreek Hy die Fariseërs aan oor hulle skynheiligheid wanneer Hy hulle witgeverfde grafte noem – mooi van buite, maar binne vol doodsbene en onsuiwerheid. “Julle is soos grafte wat bo-op netjies versorg is. Die grafsteen is mooi en die blomme op die graf is te pragtig. Maar binne-in die graf self is daar net ’n klomp dooie bene. Wat ’n kontras! Grafte laat my aan julle dink. As ’n mens na julle kyk, lyk julle soos engeltjies. Maar as mens bietjie dieper kyk, lyk die prentjie anders: dan sien jy huigelaars en mense wat hulle glad nie aan God se wil steur nie.”(Lees Matt. 23:27-28, Die Boodskap) Mag die Here ons help dat ons Christenskap nie net ’n vertoning vir ander mense is nie, maar dat ons harte en ons lewens in alle opregtheid net op Hóm gefokus sal wees. ~ Wilna Botha, 21/05/2018
Dis verstommend hoe veglustig die mensdom is. Verskil net van my oor enigiets dan pluk ek my swaard uit. Verskille oor politiek, godsdiens of enigiets waar my keuse anders as joune is. Jip, selfs jou keuse oor 'n tipe motor jaag mense die hoenders in. Ek onthou hoe dit in die weermag was destyds met diensplig. Mense uit totaal verskillende agtergronde het geleer om saam te werk teen 'n gemeenskaplike vyand, ongeag van wie jy is of wat jou agtergrond was, omdat jou lewe op die spel is.
Kyk wat staan hier in Miga 4:2-3 "Kom, laat ons optrek na die berg van die Here toe, na die huis van die God van Jakob sodat Hy ons sy wil kan leer en ons daarvolgens kan lewe, want uit Sion kom die openbaring, uit Jerusalem die woord van die Here. Hy sal oordeel tussen baie volke, regspreek oor sterk nasies wat ver weg woon. Hulle sal van hulle swaarde ploegskare smee en van hulle spiese snoeiskêre. Die een nasie sal nie meer die swaard teen die ander opneem nie, en hulle sal nie meer leer om oorlog te maak nie.
Jitte hierdie is 'n verstommende teks: " Hulle sal van hulle swaarde ploegskare smee en van hulle spiese snoeiskêre."
Kan jy dink hoe ons land sal verander as almal hulle "wapens" omskep in werktuie? Die woorde "Eendrag maak mag" kom van ver in ons verlede af en dis sulke waar woorde.
As ons darem maar net die energie wat ons gebruik om met mekaar te baklei kan inspan om saam te werk, sal dit SO 'n groot verskil maak. Ons moenie die strydbyl begrawe nie, ons moet hom smelt en 'n werktuig van hom maak. ~ Willem Botha, 17/05/2018
“Julle is agterstevoor met alles, asof die pottebakker die klei is ... die kleipot kan mos nie van die pottebakker sê: Hy weet nie wat hy doen nie.” (Jes. 29:16) Ai hierdie agterstevoor-geit is darem maar baie keer waar van ons ook. Ons wil vir ons Pottebakker voorskryf hoe Hy met ons moet werk. Of as die pot nou nie lyk soos wat ons dit wil hê nie, dan verwyt ons die Pottebakker. Of as die vorm-en-vou-werk bietjie pynlik is, dan neem ons Hom kwalik. Ken jy daai liedjie: Doen slegs U wil Heer, U wil met my, U Pottebakker met my die klei, vorm my en maak my, net soos U wil, op U bly wag ek, nederig en stil. As ons dit sing, dan gee ons oor aan die werk wat die Pottebakker met ons wil doen – in vertroue en afhanklikheid en stilte. Ja, ons kan dit met vrymoedigheid doen, want Hy is in beheer. Hy ken die toekoms. Hy is God wat die beste weet en wie se tydsberekening perfek is. Kan ’n byl grootpraat teen die een wat met hom kap? Of kan ’n saag hom groot hou teen die een wat met hom saag? Kan ’n stok die een swaai wat hom optel? (Jes. 10:15) Een ding wat die klei en die byl en die saag en die stok in gemeen het, is dat hulle in die hand van die Meester is. As ons dit besef, kan ons met vertroue verder sing: Hou my gewillig onder U hand.... ~ Wilna Botha, 16/05/2018
Die lewe is te kort vir slegte koffie
Jy ken seker hierdie lawwe stelling. En eintlik is dit so waar van so baie dinge, want in hierdie paar duisend dae wat ons leef op aarde (so ongeveer 29000) laat ons toe dat net te veel dinge ons onderkry.
Hier is so paar dinge waaraan ek nou kan dink, maar daar is natuurlik vele meer.
* Die lewe is te kort vir slegte verhoudings. Weet jy wat is "high maintenance" mense? Dis mense wat jou afrem en moedeloos maak, mense wat alles van jou verwag en niks teruggee nie. Die lewe is te kort hiervoor, en almal hoef nie jou vriend te wees nie. Aan die ander kant kan ek egter ook sê dat slegte verhoudings tussen broers en susters of ouers en kinders baie erg en onnodig is. Ek het in my eie familie gesien dat iemand ('n ma) moes sterf voordat die dogters kon vrede maak.
* Die lewe is te kort vir werksomstandighede wat jou lewensvreugde opvreet. Jy spandeer 30% van jou dag by die werk en as dit onaangenaam is vermors jy net 'n te groot deel van jou lewe. Daar is twee keuses, of om iets mooi daarin te soek, of om groener weivelde te gaan soek. Ek dink sommige mense voel egter heel gemaklik in slegte omstandighede, want dit is beter as die vrees vir die onbekende. Lees gerus die boekie "Who moved my cheese", dit verander mens nogal. Eintlik is hierdie boekie verpligtend!
* Die lewe is te kort om voortydig op te hou lewe, terwyl jy nog springlewendig is. Mense laat toe dat die omstandighede in die land elke stukkie vreugde uit hulle lewe haal, dan doen hulle niks meer wat lekker is nie, want hulle kan niks wat mooi is raaksien nie. Dis so jammer.
* Die lewe is te kort vir 'n pad sonder die Here. Want die toekoms na hierdie lewe sonder die Here is skrikwekkend! Lyk my sommige mense wil net net betyds tot bekering kom om darem die lewe hierna "op die regte plek" deur te bring. Intussen is 'n pad in hierdie lewe saam met die Here net so aangenaam as die lewe hierna.
My vrou deel gister hierdie gedagte met my: "And in the end, it's not the years in your life that count. It's the life in your years".
En Prediker stem saam in Pred 3 : 12 "Ek het tot die insig gekom dat daar vir 'n mens niks beter is nie as om vrolik te wees en die goeie van die lewe te geniet." ~ Willem Botha, 15/05/2018
“God is my redder; Ek vertrou op Hom, ek is nie meer bang nie. Die Here my God is my krag en my beskerming; Hy is my redder.” (Jes. 12:2) Hierdie is nóg een van daai tekste in Jesaja wat helder onderstreep is in my Bybel. Ek herinner myself altyd daaraan dat die veiligste plek by die Here is. Dáár kan jy rus en ontspan en verkwik word. Dáár kan vrede jou gemoed volmaak en kan jou bekommernisse en spanning en pyn en trauma en trane verlig word. Skuil onder Sy vleuels, sê ’n ander teks. Hy is letterlik ’n wegkruipplek vir ons, waar die probleme en die storms van die dag, die eise en die stress van die lewe buite sal bly. “Die ewige God is 'n skuilplek, sy arms is altyd onder jou.” (Deut. 33:27) Sy uitnodiging is vir nóú: Kom na My toe almal wat moeg en oorlaai is … (en almal wat bang, eensaam, siek, verstote is) – Hy gee beskerming en nuwe krag. ~ Wilna Botha, 14/05/2018
Die maagdelike geboorte van Jesus, en Sy hemelvaart is van die grootste wonderwerke wat Hy gedoen het. Ons hoor gereeld van wonderwerke in ons daaglikse lewe wat reeds uit die Bybelse tyd kom, soos bonatuurlike genesing. Ek glo elkeen van ons het al iemand ontmoet wat daarvan kan getuig, maar geeneen van ons ken iemand wat uit 'n maagd gebore is nie, en geeneen van ons ken iemand wat kan opvaar hemel toe nie.
Hierdie twee ongelooflike kosbare dinge onderskei ons geloof van enige ander geloof. Die kruisiging en moord van Jesus is 'n historiese feit wat selfs deur vele ateïste aanvaar word, maar die maagdelike geboorte en die hemelvaart is vir vele 'n taai toffie.
Ons vier vandag die hemelvaart van Jesus en ek dink ons almal wat dit glo, is intens dankbaar dat ons Messias se aankoms en vertrek so 'n onbeskryflike wonderwerk was.
Luk. 24 : 49 -53 "En Ek sal die gawe wat my Vader beloof het, vir julle stuur. Maar julle moet in die stad bly totdat julle met krag van bo toegerus is.” Daarna het Hy hulle uit die stad uitgelei tot by Betanië. Daar het Hy sy hande opgehef en hulle geseën. Terwyl Hy hulle seën, het Hy van hulle af weggegaan en is Hy in die hemel opgeneem. Hulle het Hom aanbid en met groot blydskap na Jerusalem toe teruggegaan. Daar het hulle die hele tyd by die tempel gebly en God geprys."
Dit is WERKLIK aangrypend en ek prys God vandag ook met groot dankbaarheid vir hierdie gebeurtenis, want daardie dag het Hy vertrek om ook vir my 'n plek te gaan voorberei.
Joh. 16 : 7 "Tog sê Ek vir julle die waarheid: Dit is tot julle voordeel dat Ek weggaan, want as Ek nie weggaan nie, sal die Voorspraak, die Heilige Gees, nie na julle toe kom nie; maar as Ek gaan, sal Ek Hom na julle toe stuur.”
Geseënd is diegene wat hierdie dinge kan glo en ter harte neem. ~ Willem Botha, 10/05/2018
“Die Gees van die Here sal op hom rus; die Gees wat wysheid en insig gee, die Gees wat raad en sterkte gee, die Gees wat kennis verleen en eerbied vir die Here.” (Jes. 11:2) Hierdie teks verwys na ’n redder wat sou kom vir die volk , ’n afstammeling van Dawid, ’n takkie wat sal uitspruit en vrugte dra. Natuurlik word dit volbring in die koms van Jesus, dié een op wie die volle Gees van God rus. Na my mening is dit natuurlik ook waar van elkeen van ons wat ’n kind van God is, want ons hét die Heilige Gees ontvang. Die Gees gee vir ons wysheid, insig, raad, sterkte, kennis en eerbied vir die Here. Die Gees laat ons vrugte dra. Die Gees stel ons in staat om God se wil te doen. Dié Gees woon in ons! Dink net hoeveel krag daar in jou beskikbaar is. “Nie met mag en krag sal jy slaag nie, maar deur my Gees, sê die Here die Almagtige” (Sag 4:6). “Ek het hom toegerus met my Gees sodat hy met vaardigheid, insig en verstand enige werk kan doen.” (Eks. 31:3) Ja, my vriend, só is die Gees ook in jou aan die werk – nie net om groot geestelike werke te doen nie, maar om sommer ook net jou gewone dagtaak met vaardigheid en insig te doen. Besef dit. Laat die Gees toe om beheer te neem. ~ Wilna Botha, 09/05/2018
1 Kor. 13 : 4 - 7 "Die liefde is geduldig, die liefde is vriendelik; dit is nie afgunstig nie, is nie grootpraterig nie, is nie verwaand nie. Dit handel nie onwelvoeglik nie, soek nie sy eie belang nie, is nie liggeraak nie, hou nie boek van die kwaad nie. Dit verbly hom nie oor onreg nie, maar verheug hom oor die waarheid. Dit bedek alles, glo alles, hoop alles, verdra alles."
Sê nou maar net hierdie was waar vir ons samelewing? En voor ek voortgaan, kom ek vra sommer: sê nou maar net hierdie was waar vir myself? Ons woon in 'n samelewing waar die liefde werklik skoonveld is. Weg, onopspoorbaar, onsigbaar en eintlik geskiedenis. Natuurlik is dit hier en daar sigbaar, maar ek sien dit regtig nie genoeg in selfs my eie lewe nie. Bykans elke film, storieboek, sepie of verhoogstuk handel daaroor en dit word so mooi aangebied, maar intussen word ongelooflik baie kinders in gebroke huishoudings groot, misdaad gedy en ons mensdom roei mekaar uit. Soos ek hier sit en skryf voel ek ongelooflik hartseer as ek dink hoe ons die enigste medisyne vir hierdie gebroke wêreld, in die sand laat wegsyfer. Ek lees vandag dat 'n hawelose man homself bokant 'n snelweg op 'n brug opgehang het. Waar is die liefde? Sommige kinders se lewens word deur hulle eie ouers verwoes. Waar is die liefde? Mense sterf in miljoene aan hongersnood. Waar is die liefde? Mense moor mekaar uit in burgeroorloë, op hierdie oomblik wat jy hierdie lees. Waar is die liefde? Miljoene kinders word deur aborsies vermoor. Waar is die liefde?
Lees weer die vers in die begin van hierdie boodskap, dan sien jy die volgende dinge wat tekens is van liefdeloosheid.
Ongeduldig, onvriendelik, afguns, grootpraat, verwaandheid, onwelvoeglikheid, eie belang, liggeraaktheid, hou boek van die kwaad, verbly hom oor onreg, en verheug hom nie oor die waarheid nie.
Ons wêreld vergaan hieroor. Lees / leef ons dan nie die Bybel nie? ~ Willem Botha, 08/05/2018
“Hier is ek en die kinders wat die Here vir my gegee het. Ons is in Israel lewende getuies van die Here die Almagtige wat op Sionsberg woon.” (Jes. 8:18) Dié teks laat my ook dink aan wat Josua gesê het: “Wat my en my familie betref, ons sal die Here dien.” Ek het juis nou die dag vir my ’n klip gekoop met hierdie teks op en as ek dit nou sien is dit vir my ’n herinnering en aansporing dat ons getuies van die Here moet wees in ons “Israel” – daar waar ons woon en werk en kuier en koop. Ons kan getuig van Sy goedheid, Sy genade, Sy redding. Ons kan vertel van ons verhouding met die Here, dat Hy ons gebede verhoor, dat Hy persoonlik by ons betrokke is. Ons kan maar ook vertel van dié kere wat ons swak is in ons geloof en sukkel om getrou te bly en voel dat die Here ver is. Ons kan getuig hoedat Sy genade en liefde ons regop hou in moeilike tye. Ons hoef nie te preek en Bybelverse uit ons kop te sê nie – ons hoef maar net eerlik en opreg te vertel van dit wat ons self beleef het. Ek dink nie Jesaja praat hier nét van sy eie kinders nie – ek dink hy verwys ook na sy volgelinge en medegelowiges. Só kan ons ook saam met ons gemeente of selgroep aanmeld as lewende getuies van die Here. My gebed is dat ons al hoe meer vrymoedigheid sal hê om met oortuiging te vertel! ~ Wilna Botha, 07/05/2018
Ek dink jy kry seker net so gereeld 'n WhatsApp boodskap soos ek, en die gewoonte is maar om dadelik te kyk wat wie vir jou wil sê. Die goed beheer nou maar eenmaal ons lewens tot so 'n mate dat jy nie meer sonder dit kan klaarkom nie.
So vertel 'n vriend vir my dat hy en sy vrou 'n gesprek het hieroor toe hulle wonder hoe dit sou wees as die Here heeltyd met ons deur tegnologie sou kommunikeer.
Jy sê iets verkeerd vir iemand en "dieng dieng" kom die boodskap van die Here af: "My kind, Ek hou nie hiervan nie, vra asb vir die persoon om verskoning."
Jy versuim om iets vir iemand te doen of gee en die boodskap kom: "Vriend ek het jou geseën met genoeg om met ander te deel, doen dit asseblief nou."
In 'n slegte oomblik jak jy jou vrou af en die boodskap kom: "Hierdie is jou lewensmaat, het jy nie belowe om haar lief te hê nie?"
Daardie aanvallige kollega by die werk kry jou aandag so bietjie te veel en die boodskap sê: "Onthou jy jou huweliksbelofte? Deur dik en dun..."
Ek wonder hoe my "inbox" elke dag sal lyk, en of ek dalk liewer nie alles sal lees nie, of dalk daardie boodskappe eerder heeltemal sal blok.
Dis nou alles effe negatief. Maar wat van daardie boodskappe wat kom as jy deur erge tye van bekommernis gaan: "My kind, Ek het belowe ek sal vir jou sorg, want jy is vir my kosbaar. Byt vas en vertrou op My."
Of in tye waar skuldgevoelens oor verkeerde dinge wat jy gedoen het jou verteer en die boodskap sê: " Ek het my Seun ook vir hierdie oortreding laat sterf, vir JOU. Ek vergewe jou, jy kan nou maar jouself ook vergewe."
Jy sien, al hierdie "boodskappe" van die Here is reeds vir my en jou geskryf, in die Bybel, en ons moet dit net gaan lees. Nou wonder ek, sal ek graag daardie Whatsapp boodskappe daagliks wil kry? Ek weet nie so mooi nie.
Wat sê jy? ~ Willem Botha, 04/05/2018
Ek lees op die oomblik so stukkie vir stukkie deur Jesaja. Moet sê daar is maar heelwat dingetjies wat ek nie verstaan nie, ek weet nie heeltyd waar pas wat in nie en sukkel soms om sin te maak uit al die profesieë. En dan kom ek af op stukkies goud soos Jes. 7:14. “’n Jong vrou sal swanger word en ’n seun in die wêreld bring en sy sal hom Immanuel noem.” Die profesie wat vervul is. Die gebeurtenis wat alles verander het. Nie sommer net ’n geskiedkundige gebeurtenis nie. Nie net ’n onvervulde verwagting en leë droom nie. Dit het werklik gebeur. Jesus ís gebore. God hét mens geword, vlees en bloed, en by ons kom bly. Hy ís Immanuel, God met ons - nie net vir sy uitverkore volk nie, maar vir elkeen van ons wat plek maak in ons harte en lewens vir Hom. Ek omhels vandag hierdie gedagte en ervaar opnuut dat die Here by my is. ~ Wilna Botha, 02/05/2018
Kyk, in die weermag het jy leer wag. Jou haastigheid het daar absoluut niks beteken nie. Dalk het jy al lank vir 'n bus gewag of gewag dat daar oor 'n bepaalde ding 'n uitslag bekend gemaak word. Dan voel minute soos weke.
Maar dalk wag jy nou vir die Here vir iets waarvoor jy Hom gevra het. Die groot fout wat ons maak, is dat ons soms dink God het sy beloftes vergeet. Maar die Here vergeet nie en Hy is daar tydens ons sukkel en swaarkry, al voel dit soms of Hy weg is. Het jy dalk krag om nog te wag?
Matt 11:18 (Die Boodskap): "Daarom wil Ek julle uitnooi: voel julle moeg vir hierdie lewe? Knak julle knieë onder al die probleme en verantwoordelikhede wat julle moet dra? Het julle godsdiens leeg geword sodat dit julle geestelike dors nie meer les nie? Kom dan na My toe! Ja, kom wy jou lewe aan My toe. By My sal jy weer die sin van die lewe ontdek. Kom luister na wat Ek jou oor jou lewe wil leer. Ek sal jou leer dat geluk nie is om heeltyd net vir jouself te leef nie."
Klaagl. 3:21-27 "Maar dít sal ek ter harte neem en om dié rede bly ek hoop: deur die liefde van die Here het ons nie vergaan nie; daar is geen einde aan sy ontferming nie, dit is elke môre nuut. U trou is groot. Ek sê vir myself: Die Here is my lewe, daarom hoop ek op Hom. Die Here is goed vir wie op Hom bly hoop, vir die mens wat na sy wil vra; dit is goed om geduldig te wag op die hulp van die Here; dit is goed vir 'n mens om sy las in sy jeug te dra."
Wat maak mense wat nie in die Here glo nie? Op wie wag en hoop hulle? Ons weet ons kan nie juis op mense vertrou nie, daarom is daar net Een oor op wie ons kan hoop. Saam met Hom hoef ons nooit hooploos of hopeloos te voel nie. Dit vra soms net bomenslike geduld. ~ Willem Botha, 25/04/2018
“Toe het ek die Here hoor vra: “Wie kan Ek stuur?” ... Ek het geantwoord: “Hier is ek! Stuur my!”” (Jes. 6:8) Net soos in Jesaja se tyd, het die Here vandag nog gewillige hande en voete en stemme nodig. Hy is op soek na mense wat beskikbaar en bereid is. Mense met oop harte en sagte woorde. Mense wat sy verteenwoordigers van liefde en genade sal wees. Nie noodwendig bekwame mense nie. Enige iemand, ongeag stand, ouderdom, posisie of geleerdheid kan aanmeld as die Here vra: wie kan ek stuur? Baie keer is ons gereed en gewillig net totdat ons sien waarheen of vir watter taak die Here ons wil stuur. Ons wil mos graag belangrike en groot take vir die Here doen, nie sommer geringe goedjies wat niemand gaan raaksien nie, of hoe? Ons kyk gou anderkant toe as die taak is om ’n beker koue water te gee, of as ons dalk ons hande moet vuilmaak, of as dit so bietjie benede ons waardigheid en kwalifikasies en status is. Onthou wat Jesus in Matt. 25 gesê het van die geringstes – dalk stuur Hy jou vandag om vir iemand ’n stukkie brood te gee, dalk ’n sieke of eensame of gevangene te besoek, dalk ’n bemoedigende hand na iemand uit te steek of dalk ’n woord van vermaning te gee. Sy opdrag kan wees om voor duisende te gaan preek – dan moet ons gewillig wees. Sy opdrag kan wees om ’n geringe daad van liefde te betoon – dan moet ons gewillig wees. Niks hiervan hoef uit jou eie krag te gebeur nie – “Die Here het my ’n belangrike opdrag gegee en my God gee my die krag om dit te doen.” (Jes. 49:5); “... want dit is God wat julle gewillig en bekwaam maak om sy wil uit te voer.” (Fil. 2:13). Waag dit om te sê: Hier is ek, stuur my! ~ Wilna Botha, 24/04/2018
Ek glo die grootste geskenk wat 'n pa vir 'n kind kan gee is om 'n goeie rolmodel te wees, op so 'n manier dat die kind 'n goeie gebalanseerde volwasse mens sal wees, om ook sodoende self eendag 'n goeie rolmodel te wees.
Ons elkeen het 'n pa-storie, maar elkeen se pa-storie is ongelukkig nie ewe mooi nie. My hart gaan uit na mense wat swaarkry in hulle volwasse lewe a.g.v. 'n gebrek aan 'n goeie rolmodel.
In die Bybel lees ons egter van 'n wonderlike verhouding tussen Jesus en Sy Vader, waar God die Vader die volmaakte Rolmodel vir sy Seun Jesus Christus was.
Joh 5 : 18 "Toe het Hy Hom verweer en vir hulle gesê: “Dít verseker Ek julle: Die Seun kan niks uit sy eie doen nie. Hy doen maar net wat Hy die Vader sien doen; wat die Vader ook al doen, doen die Seun ook net so."
Gaan lees daardie gedeelte in Johannes om die konteks te verstaan. Jesus kon met vrymoedigheid alles doen wat Hy sy Vader sien doen het, en ons kan weer alles probeer doen wat ons Jesus sien doen het. As ons in Sy voetspore volg, kan ons geen fout maak nie, as ons ander behandel soos ons gesien het Hy doen en as ons dieselfde liefde vir ander uitleef as wat Hy het, is Hy vir ons die volmaakte Rolmodel, en sal ons dus ook 'n goeie rolmodel vir ons kinders wees.
Mag die Here daardie leemte vul wat 'n negatiewe rolmodel in ons lewens gelos het. ~ Willem Botha, 23/04/2018
“Hy het op ’n baie hoë troon gesit en die soom van sy kleed het die tempel gevul. Om Hom was daar serafs... hulle het oor en weer vir mekaar geroep: Heilig, heilig, heilig is die Here die Almagtige! Sy magtige teenwoordigheid sprei oor die aarde soos ’n doek. Hulle het so hard gesing dat die deure van die tempel in hulle kosyne gerammel het en die hele tempel het vol rook geword.” (Jes. 6:1-4) Baie keer in die kerk as ons sing of bid, dan kom hierdie visioen van Jesaja by my op en raak ek diep bewus van die heilige, grootse teenwoordigheid van die Here wat alles oorheers en bedek en wat die hele gebou en die mense daarbinne vul met Sy teenwoordigheid. Dan sing ek eerbiedig, bewend, maar uit volle bors saam: heilig, heilig, heilig. Dan ervaar ek, soos Jes. 6:6 sê: “... en nou het ek met my eie oë die Koning gesien, die Here die Almagtige!” ~ Wilna Botha, 19/04/2018
In Pred. 3 is daardie bekende gedeelte oor tyd. Daar is 'n tyd vir dit en 'n tyd vir dat, dinge wat teenoor mekaar staan.
Pred. 3 : 1 – 2(a) "Daar is ’n regte tyd vir alles, elke ding in hierdie wêreld gebeur op die regte tyd. Daar is ’n tyd om gebore te word en ’n tyd om te sterf..."
Ek sien hier dat die Here wat tyd geskep het, elke ding wat gebeur in die lewe in spesifieke tyd zones ingepas het. Lank voordat ek en jy in hierdie wêreld ingekom het, het die Here reeds bepaal wanneer jy gebore sal word en wanneer jy tot sterwe sal kom. Hy het vir jou 'n klompie talente en gawes gegee wat jy binne hierdie tydperk waarin jy lewe, moet gebruik omdat jou insette in hierdie lewe nou nodig is.
As jy 80 jaar oud word brand jou lewenskersie ongeveer 29200 dae. Dit is deur die Here bepaal, maar dit kan korter of langer wees en die spesifieke dag en datum is nie vir jou bekend nie. Goddank! Die plek waar ons gebore is was Sy keuse, so ook die omstandighede in die land waar jy gebore is, is deur Hom bepaal. Die feit dat ons nie in 'n oorloggeteisterde land, of 'n land van erge hongersnood leef nie, het niks met ons eie keuse of vermoëns te doen nie. Daarvoor kan ons maar net dankbaar wees.
Die Here is in beheer van alles, Hy het die tyd volkome in Sy beheer. Ek het al gewonder of ek sal wil weet wat die tyd (dag en datum) van my laaste asem sal wees, maar ek het blitsvinnig besluit dat ek nie wil hê dat Sy weë vir my bekend moet wees nie.
Ek besef maar net dat Sy tyd nie my tyd is nie, Sy weë is nie my weë nie, en Sy wil is nie my wil nie, ek gee alles maar net aan Hom oor. ~ Willem Botha, 18/04/2018
“Wat kan Ek nog vir my wingerd doen wat Ek nie reeds gedoen het nie? Wat is dan die rede dat dit suur druiwe voortgebring het terwyl Ek verwag het dat dit goeie druiwe sou dra?” (Jes. 5:4) Die Here het álles gedoen vir sy volk (en vir ons) – die wingerd is op ’n vrugbare heuwel, die grond is omgespit, klippe is verwyder, dis geplant met veredelde wingerdstokke, daar is ’n wagtoring – so sê vers 2. En tóg lewer dit nie goeie vrugte nie. Die druiwe is suur. Wat is die rede vir die suur druiwe... dalk ’n harde hart, miskien het geloofsake nie uitgedraai soos jy gehoop het nie of die Here het nie na jou pype gedans nie, jy het jou rug op God gedraai, dalk gevoel dis nie die moeite werd om die Here te dien nie en moeg geraak vir hierdie geestelike dinge. Miskien het jy vasgedraai geraak in die alledaagse geswoeg en soeke om eie begeertes te bevredig en toe het jy jou eie pad begin stap. Suur druiwe is dalk die gevolg van ons hoogmoedigheid, ons liefdeloosheid, ons eiegeregtigheid. Die Here se wil vir ons is om goeie vrugte te dra. Matt. 3:18 sê ons moet vrugte dra wat pas by ons bekering. Jesus sê in Joh. 15 vir ons hoe om baie vrugte te dra – “Wie in My bly en Ek in hom, dra baie vrugte.” Hy gee ook die Heilige Gees aan ons om daai soet druiwe in ons voort te bring (Gal 5:22). Boon-op sê Jesus: “... vra dan net wat julle wil hê en julle sal dit kry.” (Joh. 15:7) – dit wat ons nodig het om soet druiwe te dra, kan ons van Hom vra en Hy sál dit vir ons gee. Mag die Here weer genade betoon, nóg bemesting gee, nóg snoeiwerk doen sodat ons volop lewensvrugte kan voortbring wat Hom kan eer. ~ Wilna Botha, 17/04/2018
DIS nou liefde
Ons het Sondag SO 'n kosbare boodskap by die kerk gehoor. Stefan Joubert was aan die woord en hy het gepraat van Markus wat vir Jesus 'n paar keer teleurgestel het (in menslike terme) en hy het dinge genoem wat ek nooit geweet het of raakgelees het nie.
Hy het egter een ding gesê wat my vir altyd sal bybly, naamlik: "Die Here is baie liewer vir jou as wat jy vir Hom is".
Dieselfde Markus wat lekker drooggemaak het, is later op 'n besondere manier deur die Here gebruik. Iemand het ook eendag gesê dat die Here oneindig lief is vir jou, en jy kan niks doen om dit te verander nie. Hoor jy? NIKS! Ons probleem is dat ons dink dat die Here op dieselfde manier met ons omgaan as wat ons medemens met ons omgaan. Ek het al baie mense in my lewe teleurgestel, ook mense naby aan my, en ek weet ek stel die Here elke enkele dag van my lewe teleur. Ek dink baie mense skram om daardie rede van my af weg, maar die Here doen dit nie. Hy is 'n God van tweede kanse, en derdes en vierdes en en en...
Ek hou hierdie volgende teks nogal styf teen my bors vas.
Sef 3 : 17 "Die Here jou God is by jou, Hy, die krygsman wat red. Hy is vol vreugde oor jou, Hy is stil-tevrede in sy liefde. Hy jubel en juig oor jou..." ~ Willem Botha, 16/04/2018
“Sy magtige teenwoordigheid sal alles beskut. Daar sal ’n skuiling wees, ’n skaduwee teen die hitte bedags, ’n skuilplek en toevlug teen stortbuie en reën.” (Jes. 4:6) Gisteraand beland ons in ’n erge reënstorm. Dis donker, dit blits, die reën stort neer en die pad lyk soos ’n rivier. Ons is skoon benoud, maar besef ons moet deurdruk. By ons bestemming aangekom sug ons verligting – ons voel weer rustig, veilig, warm, versorg en ontspanne ... terwyl dit steeds buite storm. Toe dink ek sommer net weer wat hierdie teks in Jesaja sê oor die Here as ons “skuilplek en toevlug teen stortbuie en reën”. Ons weet maar te goed dat ons op ons lewenspad die een of ander tyd in ’n storm of stortbui gaan beland. Ons gaan benoud wees, ons gaan voel ons wil wegvlug, ons gaan voel ons kan nie vorentoe nie, ons kan nie sien waar die pad loop nie. Die bemoedigende waarheid is dat die Here weet van jou storm, dat Hy saam met jou daar is – Sy teenwoordigheid in jou lewe ís die beskutting. Jy kan die versekering hê dat Hy jou veilig deur lei en dat Hy sélf vir jou ’n veilige, rustige, vreedsame skuilplek is, selfs al het die storm buite nie opgehou nie. ~ Wilna Botha, 12/04/2018
Ken Hom in alles
Spr. 3 : 6 "Ken Hom in alles wat jy doen en Hy sal jou die regte pad laat loop."
So 'n eenvoudige teks, met soveel waarheid, soveel goeie raad en soveel wysheid. Ek het die gewoonte om telkens in die dag oor die mees eenvoudige dinge 'n skietgebedjie te bid, soms sommer net as 'n versugting. Dis 'n gewoonte wat van kleins af kom, maar as die nie gebeur waarvoor ek bid nie, aanvaar ek dit maar net gelate en weet dinge moes anders wees.
Maar sê nou maar ek, en elkeen anders, sal hierdie teks getrou navolg, glo ek ons gaan minder dom dinge aanvang, minder in die moeilikheid kom en minder ongelukkig wees.
As mens die Here ken in elke handeling wat jy wil uitvoer, sal jy soms twee keer dink voor jy dit doen. Om Hom te ken in alles wat jy doen, beteken tog dat jy Hom elke keer moet vra of hierdie die regte handeling is. En dit my vriend, klink sommer baie moeilik.
Die beloning is egter baie groot, want die teks sê tereg: "... en Hy sal jou die regte pad laat loop." ~ Willem Botha, 11/04/2018
“Moenie op mense staatmaak nie: hulle blaas so maklik die laaste asem uit. Hulle is min werd.” (Jes. 2:22) Jammer as dit dalk ’n bietjie negatief klink, maar ek dink baie van ons het ’n storie oor hoedat iemand jou al teleurgestel het, nie sy kant gebring het nie, nie sy beloftes nagekom het, nie lojaal gebly het nie, nie vir jou opgekom het nie, nie jou belange enduit op die hart gedra het nie. Dan vang mens jouself tóg weer dat jy op iemand vertrou – iemand wat magtig en belangrik en hooggeplaas is, maar helaas, selfs húlle sal jou die een of ander tyd teleurstel met hulle voete van klei. Ja, al is hulle Christene, al is hulle ’n voorbeeld van stabiliteit en opregtheid. Ek sê nie ons moet elkeen alleen op ons eie eiland wees nie. Natuurlik het ons ander mense nodig. Natuurlik moet ons glo in ons naaste se integriteit. Natuurlik is ons afhanklik van ander se insette in jou lewe. Mens moet egter nie nét op hulle staatmaak vir jou welstand, versorging en sekuriteit nie en bewus bly van hulle menslikheid en feilbaarheid. Die Here alleen moet die fokuspunt van ons vertroue en hoop wees. Dis nét Hy wat gister, vandag en môre dieselfde is. Dis nét Hy wat onwankelbaar en ewig is. Dis nét Hy wat nie van plan kan verander nie. Dis nét Hy wat sy beloftes enduit kan en sal hou. “Moenie op magtiges vertrou nie, nie op ’n mens nie .... sy asem verlaat hom, hy word weer grond en sy planne is daarmee heen ... Dit gaan goed met die mens wie se hoop gevestig is op die Here, sy God.”(Ps. 146:3-5) ~ Wilna Botha, 10/04/2018
In Job 38 en 39 lees ek 'n aangrypende gesprek tussen God en Job. Dit is regtig die moeite werd om dit alles te gaan deurlees.
Job 38 : 1 - 13 "Toe het die Here vir Job aangespreek uit 'n stormwind uit: “Wie is dit wat besig is om my bedoelinge te dwarsboom met woorde wat getuig dat hy geen insig het nie? Maak jou reg vir die stryd: Ek sal vra, antwoord jy My. Waar was jy toe Ek die aarde se fondamente gelê het? Praat as jy die antwoord het. Wie het die aarde afgemeet? Weet jy dit? Wie het 'n maatlyn oor hom gespan? Waarop is sy voetstukke neergesit? Wie het hom aanmekaargesit, daardie oggend toe die sterre saamgesing het en al die hemelinge gejubel het? Wie het die see opgedam toe hy begin uitborrel het? Ek het hom met wolke bedek, hom met donkerte toegemaak. Ek het vir hom perke gestel, hom agter slot en grendel gesit. Ek het gesê: ‘Tot hiertoe mag jy kom, nie verder nie; hier is die grens van jou magtige golwe.’ “Het jy, Job, in jou tyd die môre beveel om te kom? Weet jy waar die daeraad vandaan kom? Die daeraad wat lig oor die hele aarde bring sodat die goddeloses nie in die donker kan bly skuil nie?"
Hierdie volgende woorde van die Here spreek boekdele! “Wie is dit wat besig is om my bedoelinge te dwarsboom met woorde wat getuig dat hy geen insig het nie?”
Is dit nie skokkend hoe die mens - dit sluit my in - die Here tot verantwoording wil roep nie? Ons wil soms in 'n regstryd met Hom gaan, en dan moet Hy verduidelik hoekom Hy doen wat Hy doen. En ons kan ons nogal vererg vir Hom as ons nie ons sin kry nie.
Maar in hoofstuk 39 blaas Job die aftog.
Job 39 : 36 - 38 "Job het toe vir die Here gesê: “Ek is nie opgewasse teen U nie. Hoe sou ek U kon antwoord? Ek sal liewer stilbly. Ek het gepraat, maar ek kon nie 'n antwoord vind nie, ek het weer geprobeer, maar nou sal ek stilbly.”
Ek het al menigmaal in my lewe eintlik dieselfde gedoen, maar ek het net besef Hy is soewerein en Hy weet die beste. Ek volstaan ook maar eerder met Job se woorde:- "... maar nou sal ek stilbly" ~ Willem Botha, 09/04/2018
“Daar kom ’n tyd dat die berg waarop die huis van die Here is, ’n blywende plek sal hê bokant die bergtoppe en sal uitstaan bo die heuwels. Al die nasies sal daarheen stroom, baie volke sal daarnatoe gaan en sê: Kom, laat ons optrek na die berg van die Here toe, na die huis van die God van Jakob sodat Hy ons sy wil kan leer en ons daarvolgens kan lewe.” (Jes. 2:2-3) As ek hierdie teks lees dan dink ek dís hoe die Here sy huis - ons kerke en gemeentes - wil sien. ’n Tuiste, ’n plek wat uitstaan, ’n plek waarheen mense wíl kom, waar hulle verwelkom word, waar hulle kan leer en toegerus word vir die lewe. ’n Plek van aanvaarding, waar mense sal sê: ”... ek sal tuis wees in die huis van die Here tot in lengte van dae.” En onthou tog maar dat die kerk uit mense bestaan. Onvolmaakte mense. Mense wat hulle beste pogings insit. Mense wat God se mense wil dien. Moenie wegbly nie. Moenie kritiseer en foutvind nie. Maak jouself tuis in ’n gemeente, neem deel en maak ’n verskil. “Ons moenie van die samekomste van die gemeente af wegbly soos party se gewoonte is nie, maar mekaar eerder aanmoedig om daarheen te gaan.” (Heb. 10:25) ~ Wilna Botha, 05/04/2018
Ons het pas Paasfees gevier. Die aand toe Jesus gevange geneem is nadat Hy doodsbenoud gebid het, Sy verhoor, Sy kruisiging en toe die opstanding. Hy het toe aan honderde mense verskyn en eventueel opgevaar hemel toe.
Ek bly egter steeds dink aan Pilatus en sy lafhartige optrede toe hy self verklaar het dat Jesus onskuldig was, maar Hom tog oorgegee het om gekruisig te word. Nou wonder ek, wat het hy van hierdie hele ding gemaak? Hoe het hy gevoel toe Jesus opstaan? Was hy dalk bang en bevrees dat Jesus sou terugkom vir hom? In Joh 18 : 28 - 40 speel die verhaal af waar hy vir Jesus "verhoor" het. Hy het vir Jesus 'n paar vrae gevra :-
1) Is jy die Koning van die Jode?
2) Wat is waarheid?
3) Dan is Jy tog 'n koning?
Gaan lees gerus hierdie stukkie in die Bybel. In hierdie gesprek was Jesus se antwoorde eenvoudig een te veel vir hom. Nou wonder ek: het Pilatus weer teruggedink aan hierdie gesprek na die opstanding? Het hy dalk tot ander insigte gekom toe hy hierdie wonderwerke sien afspeel? Is dit moontlik dat hy dalk ook tot bekering gekom het en sy lewe omgedraai het, of het hy net soos altyd voortgegaan in sy lewe? Ons sal nooit weet wat sy uiteinde is in die hiernamaals nie.
Maar Pilatus, jy het die regte vrae gevra. Hier is die antwoorde:
1) Hy IS die Koning van die Jode, en van almal anders.
2) Hy IS die waarheid. Die weg, die waarheid en die lewe.
3) Hy IS inderdaad 'n Koning, die enigste Koning, wat op die troon sit aan die regterkant van die Vader, en heers oor die heelal, en al wat leef. ~ Willem Botha, 04/04/2018
“Kom volk van Jakob, laat ons lewe in die lig wat van die Here af kom.”(Jes. 2:5) Toe Jesus aan die kruis gesterf het, was daar drie ure duisternis – die laaste duisternis, want die Lig het finaal oorwin. Jesus, die Lig, het afgereken met alle duisternis en deur Sy genade het Hy ook die lig in elkeen van ons kom aanskakel. Só praat Joh. 3:19 ook van die Lig wat na die wêreld toe gekom het, maar dat daar mense is wat steeds eerder die duisternis lief het as die lig, omdat hulle dade sleg is en hulle bang is God se lig ontbloot dit. Wie hulle is en wat hulle doen word in die donker weggesteek. As daar ’n vuil kol op jou gesig of op jou klere is, sal niemand daarvan weet terwyl dit donker is nie, maar soos wat daar meer lig val sal die vuil kol al meer sigbaar word. As jy dalk, soos ek, skaam is oor die vuil kolle van jou lewe en dit in die skemerte probeer wegsteek, kan jy met vrymoedigheid na die Lig toe kom. Geen vuil kolle, geen van die slegste dade is té groot en té vuil vir Christus se lig nie. Kom ons was opnuut weer ons klere in die bloed van die Lam, sodat ons silwerskoon kan staan en waarlik kan léwe in die lig wat van die Here af kom. ~ Wilna Botha, 03/04/2018
Die Vrydag is Jesus gekruisig en Hy was dood. Sy lewelose liggaam is in doeke toegedraai en Hy is in 'n graf neergelê. 'n Groot klip is voor die graf gerol en dis bewaak deur wagte. In daardie graf was 'n dooie liggaam, totaal leweloos, morsdood.
Maar in die doderyk het iets verskriklik gebeur. In ons geloofsbelydenis praat ons van "ter helle neergedaal", waar Jesus met bonatuurlike kragte gemaai het onder Satan en sy trawante, en alles oorwin het wat tussen ons en die ewige lewe staan. Maar steeds, op daardie Saterdag, het die lewelose liggaam in daardie graf gelê.
En dan, die Sondag oggend gebeur iets wat totaal onmoontlik is. 'n Hartklop, dan nog een, bloed wat begin pomp deur daardie lewelose liggaam, 'n eerste asemteug, die borskas wat begin beweeg soos Hy asemhaal en lewe wat terugkeer. Ek dink onwillekeurig aan die dag toe Adam geskape is en God lewensasem in daardie liggaam ingeblaas het. Dit was dieselfde toe die lewe terugkeer in Jesus se liggaam. Sy oë gaan oop en Hy kom regop en Hy het van die doeke opgerol. Die wonde van twee dae tevore is genees, maar die letsels het oorgebly wat vir Thomas tot geloof gebring het.
Ons lees in Matt 28 : 2 "Skielik was daar 'n geweldige aardbewing. 'n Engel van die Here het van die hemel af gekom, na die graf toe gegaan, die klip weggerol en daarop gaan sit."
Dan kom Jesus uit die graf uit. Ek sien in my geestesoog die beeld van Jesus wat uitkom en sê "Goeie more wêreld, julle het geen idee wat op julle wag nie!" Wanneer Maria Magdalena en die ander Maria (volgens Matt 28 : 1) daar kom, kry hulle 'n engel by die graf wat die volgende sê:-
Matt 28 : 6 "Hy is nie hier nie, want Hy is uit die dood opgewek, soos Hy gesê het. Kom nader en kyk: daar is die plek waar Hy gelê het." Hy het opgestaan, net soos wat Hy gesê het.
Jy sien, om in die historiese Jesus se bestaan te glo vra niks, want selfs vele ateïste glo dit ook, en selfs Sy kruisiging word maklik geglo. Maar dit wat daardie Sondagoggend gebeur het is die groot skeiding tussen die gereddes en die ongereddes. DIT is wat jou toekoms in die hiernamaals bepaal:- Die opstanding, die dag toe die bande van die wet verbreek is en geloof jou uiteinde bepaal. DIT is iets om te vier!
HY HET OPGESTAAN, HY HET WAARLIK OPGESTAAN! ~ Willem Botha, 02/04/2018
Dis die aand voor die kruisiging van Jesus. Hy weet presies wat kom, Hy weet wat dat Hy die volgende dag gaan sterf, Hy weet ook hoe Hy gaan sterf en Hy weet beslis hoekom Hy gaan sterf. En, hoewel Hy die Seun van God is, beleef Hy angs en benoudheid soos wat ek en jy waarskynlik nooit sal ken nie.
Hy neem drie dissipels saam met Hom Getsémané toe om saam met Hom te bid.
Matt 26 : 36 - 38 Daarna kom Jesus met sy dissipels by 'n plek met die naam Getsémané, en Hy sê vir hulle: “Sit hier terwyl Ek daar gaan bid.” Hy het vir Petrus en die twee seuns van Sebedeus saamgeneem. Toe het Hy bedroef en beangs geword en vir hulle gesê: “Ek voel doodsbenoud. Bly hier en waak saam met My.”
Maar hulle het telkens aan die slaap geraak. En dan lees ons in vers 42: 'n Tweede keer het Hy gaan bid en gesê: “My Vader, as hierdie lydensbeker nie by My kan verbygaan sonder dat Ek dit drink nie, laat u wil geskied.”
Hierdie is 'n ongelooflike treffende gebed. Hierdie ongelooflike vrees vir more, vir dit wat gaan kom, vir die pyn en vernedering, maar tog aanvaar Hy Sy lot.
Ons vier weer Goeie Vrydag, daardie ongelooflik slegte dag wat vir ons ongelooflike goeie gevolge gehad het. Daardie dag wat God se wil geskied het. Ons weet dis goed want ons weet van die opstanding, waarsonder alles totaal sinneloos sou wees.
Mag dit vir jou 'n vreugdevolle Paastyd wees! ~ Willem Botha, 29/03/2018
In die aanloop tot Goeie Vrydag is ek weereens aangegryp deur Jesaja 53. Dit is vir my een van die mooiste profesieë oor Jesus se lydingspad, sy versoeningswerk, sy instaan vir ons, sy voltooiing van sy aardse roeping. Dit praat van die verwerping, mishandeling, spot, straf, lyding, pyn en seer wat Hy moes deurmaak sodat ons dit kan vryspring. Dit sê hoedat Hy as die volmaakte, die sondelose in ons plek gestraf is, sodat ons vry kan uitstap. Dit sê hoedat Hy gehoorsaam en gewillig, geduldig, stil en sonder om te kla dié pad gestap het, ter wille van óns. Dit sê hoedat sý pyn vir ons genesing bring, hoedat Hý gewond, verbrysel en deurboor is, sodat ons kan lewe. “Oor óns oortredings is Hy deurboor, oor óns sondes is Hy verbrysel; die straf wat vir ons vrede moes bring, was op Hom, deur Sý wonde het daar vir ons genesing gekom.” (Jes. 53:5) ~ Wilna Botha, 28/03/2018
Ons is in die aanloop na Paastyd toe, toe Jesus gekruisig is, en hier in Matt 27 lees ons hoe Jesus voor Pilatus gebring is en die mense moes kies tussen Barabbas en Jesus se vrylating.
Mat 27:20 - 23 "Intussen het die priesterhoofde en die familiehoofde die mense oorgehaal om vir Barabbas vrylating te vra en vir Jesus die dood. Die goewerneur vra hulle toe: “Watter een van die twee wil julle hê moet ek vir julle loslaat?” “Barabbas!” antwoord hulle. Pilatus sê vir hulle: “Wat moet ek dan doen met Jesus wat Christus genoem word?” “Kruisig hom!” skreeu hulle almal. Hy vra: “Watter kwaad het hy dan gedoen?” Maar hulle skreeu nog harder: “Kruisig hom!”
Dit klink of die mense soos diere geword het toe hulle hierdie woorde uitskree: " KRUISIG HOM KRUISIG HOM!!"
Ons lees van Pilatus, die lafaard wat sy hande in onskuld was, die mense wat die wonderwerke van Jesus gesien het, en gehoop het op iemand om hulle te kom verlos van die Romeinse owerhede, maar skielik omswaai teen Jesus, die soldate wat moordlustig wag om hierdie wreedaardige moord te pleeg op Golgota en Jesus wat gedwee hierdie lydingspad stap.
Dit klink totaal onwerklik dat dit so kon wees, maar dit het gebeur. Was hierdie mense slagoffers van God se plan om hierdie hele ding tot uitvoer te laat kom? Jesus moes tog sterf, Hy het dit tog self vir Sy dissipels voorspel, daar is selfs profesieë daaroor in die Ou Testament en dit MOES net gebeur. Maar tog skok dit my steeds.
Dit los my maar net met die wete dat genade verniet is, maar dis verseker nie "cheap" nie, dit het met 'n ontsettende prys gekom. ~ Willem Botha, 27/03/2018
“Kom tog, laat ons die saak met mekaar uitmaak, sê die Here: Al was julle skarlakenrooi van sonde, julle sal wit word soos sneeu. Al was julle purperrooi julle sal wit word soos wol.” (Jes. 1:18) As mens Jesaja 1 lees tot hier voor vers 18, klink dit of die Here nogal baie kwaad is vir sy volk. Hy praat van hulle opstandigheid, Hy noem hulle ’n sondige nasie, Sodomsleiers, Gomorrasvolk. Hulle het hulle rug op Hom gedraai, hulle ken en erken Hom nie meer nie. Maar, getrou aan wie Hy ís – genadige, barmhartige God, nooi Hy hulle weereens uit na Hom toe om hulle saak met Hom reg te maak. Hy doen dit vir ons ook. Hy het dit tot die uiterste gedoen toe Hy sy Seun gestuur het om eens en vir altyd te betaal vir ons hardkoppigheid, ons eiesinnigheid, ons opstandigheid, vir elke liewe sondige begeerte en gedagte en daad. Hy het dit gedoen toe ons nog sondaars was. Toe ons nog skarlakenrooi en purperrooi was. Hy het die eerste skuif gemaak, eerste sy hand uitgesteek. Dís wat ons nou met trane van verligting en blydskap kan vier hierdie Paastyd. Jesus het gekom. Hy het betaal. Ons saak met God is uitgemaak. Ons is skoon. Ons is vergewe. Ons het die lewe in oorvloed ontvang. ~ Wilna Botha, 26/03/2018
Ek, die skelm
Daar is 'n paar dinge wat jy nooit in jou lewe uit iemand se mond sal hoor nie.
Eerstens die skelm vennoot. Het jy al ooit gehoor dat iemand vir jou vertel hoe hy sy vennoot verneuk het? Iets soos:- "Jitte ek het hierdie vennoot van my rot en kaal besteel. Toe hy weer kyk het ek al die geld uit die rekening getrek en padgegee. En voorts het ek die heeltyd net lyf weggesteek en al die werk vir hom gelos." Nee jy sal dit nie hoor nie, die skelm vennoot is nog nooit gebore nie.
Tweedens, die vark in die huweliksverhaal. "Ek het darem maar my huweliksmaat lekker onderdeur geloop. Ek het alles wat ek in die hande kon kry geblaas op myself, haar lekker verkul met ander vroue, en haar op die koop toe net totaal geïgnoreer. En voorts flirt ek by die werk met al wat rok dra en kuier tot laatnag rond saam met die pêlle." Nog nooit gesien nie! Die huwelik wat verbrokkel is altyd die ander party se skuld.
So kan ek aangaan, daar is net eenvoudig mense wat nooit skuldig is in hulle eie oë nie. Hierdie volgende twee tekste beskryf so ietsie van hierdie ding.
Spreuke 12:15 "In die dwaas se oë is sy eie pad die regte; wie wysheid het, luister na raad."
Spreuke 21:2 "In sy eie oë is alles wat 'n mens doen, reg, maar die Here toets die gesindheid."
Ek dink ek is ook so. Van kleins af geleer om te sê: "Dis nie ek nie..." Hierdie siekte van ons tyd veroorsaak dat daar so baie slegte verhoudings in die wêreld is. En ja, ons doen dit met die Here ook. ~ Willem Botha, 22/03/2018
“Telkens wanneer die boosaardige gees in Saul was, het Dawid die lier gevat en daarop gespeel. Dan het Saul bedaar en die boosaardige gees het van hom af padgegee.” (1 Sam 16:23) Toe ek dié teks vandag gelees het, het ek eers gedink hoe kragtig geesvervulde musiek is. Salwend en kalmerend vir ’n onstuimige binnekant. Dit bring jou in die teenwoordigheid van die Here. Dit laat jou weer perspektief kry. Dit help jou om te fokus op God en nie op jou probleme nie. Ek besef toe later dat dit egter vir Saul net vir ’n kort rukkie ’n terapie was. Die oorsaak van sy ontsteltenis was dat God se Gees van hom onttrek het vanweë sy ongehoorsaamheid, hoogmoedigheid, weerbarstigheid, valsheid en gebrek aan berou voor God. Die musiek het hom vir ’n rukkie laat beter voel, maar nie die “probleem” opgelos nie. Ek sien en hoor deesdae ook hoedat mense in allerlei “ervaringe” en rituele genesing en vrede soek en dat dit nie permanent verligting en bevrediging gee nie. Gou-gou is hulle op soek na die volgende foefie. Ons harte kan nie verander word met goetertjies van buiteaf nie – dit moet binne-in onsself gebeur. Dit moet aangevuur wees deur die Heilige Gees. Die antwoord lê in ’n heelhartige terugdraai na die Here, om Hóm te erken as koning van jou lewe, om totaal oorgegee aan Hom te lewe, gehoorsaam te wees, sterk te staan in jou geloof, om Sy Gees toe te laat om elke aspek van jou lewe te vul en te beheer. ~ Wilna Botha, 21/03/2018
Spr. 13:23 "Grond wat die eerste keer geploeg is, lewer genoeg kos vir die armes, maar waar daar nie wet en orde is nie, word die kos van hulle af weggevat."
Ek is seker dat hierdie teks by jou presies dieselfde emosie opwek as by my. Ek glo nie eers ek hoef iets van hierdie teks te probeer verduidelik nie, want die afgelope paar weke is ons almal vasgevang in vrees en onsekerheid oor besluite van die regering. Hierdie regering aan wie ons getrou behoort te bly en aan wie ons moet "gee wat die keiser toekom." Soos jy weet raak dit by die dag moeiliker.
Maar tog het ek vandag goed geëet, tog het ek baie werk om te doen in ons onderneming, tog het ek die voorreg om mooi plekke in hierdie land te sien en tog kan ek veilig iets wegsit vir ons oudag. Ek sien steeds baie goeie verhoudinge tussen die meeste mense op straat en ten spyte van vrese oor misdaad, leef ons nie totaal in wanhoop nie. Voorts is ek en jy (teen die massas gemeet) regtig welaf, eintlik skatryk.
Vir my bly ons mooi land steeds die land van melk en heuning en hier floreer ek.
Die een ou stukkie grondjie wat niemand egter van my en jou kan wegneem nie, is die plekkie wat Jesus vir ons gaan voorberei het in die hiernamaals. Ek en jy het reeds kaart en transport van daardie plek, en dis goed genoeg vir my. Ek gaan in elk geval niks van hierdie aardse goedere daarheen kan saamneem nie. Ek dink nogal ek kan met hierdie gedagte saamleef. ~ Willem Botha, 21/03/2018
Ek weet die Bybel sê ons moenie oordeel nie. Oordeel is God se werk. Maar tog lees ek in 1 Kor. 5:12-13 dat ons oor ons "eie mense" moet oordeel. Ons eie mense kan van toepassing wees op 'n gesin, familie, omgeegroep, gemeente ens. As ek fouteer sal ek dit waardeer as 'n medegelowige my reghelp, eerder as wat ek voortploeter en dalk 'n swak voorbeeld stel, of selfs iemand anders laat struikel. Ek sal graag tereggewys word, sodat my geloof gesond kan wees (soos Tit. 1:13 sê) Ons het 'n verantwoordelikheid om mekaar reg te help en mekaar te leer en mekaar aan te moedig om op die regte pad te bly. Dit moet natuurlik versigtig en met liefde gedoen word, nooit uit 'n hoogmoedige, hoogheilige, meerderwaardige posisie nie. Ek weet hierdie is seker een van die moeilikste goed om te doen. Dis nooit lekker om 'n teregwysing te ontvang nie. Self is ek versigtig om iemand anders op 'n foutiewe gedrag of oortuiging te wys want ek is bang vir sy reaksie. Bang hy is kwaad vir my, bang hy sê: dink jy jý is heilig? Gal. 6:1 sê mooi vir ons dat reghelp in sagmoedigheid moet geskied én dat ons altyd ook moet let op die vingers wat terugwys na onsself toe. "Broers, as iemand in die een of ander sonde val, moet julle wat julle deur die Gees laat lei, so iemand in 'n gees van sagmoedigheid reghelp. En pas op: jy kan self ook in versoeking kom." (Gal. 6:1) ~ Wilna Botha, 15/03/2018
Waarvoor swoeg jy?
Pred 2:22 "Wat het die mens nou eintlik aan alles waarmee hy hom met soveel sorg en ywer in hierdie wêreld besig hou?"
Toe ek hierdie teks raaklees het ek besef dis 'n vraag waarmee bykans elke mens by tye worstel. Gaan slaap saans net sodat jy kan uitrus om more te gaan werk. Kom van die werk af en storm deur die aand roetine net om uit te rus sodat jy more weer kan gaan werk. Nimmereindigend.
Vir wat? Of nog meer, vir wie? Vir 'n salaris wat veels te klein is, by 'n werksplek wat dalk glad nie lekker is nie, vir 'n baas wat jou nie waardeer nie en kollegas wat die wêreld vir jou onaangenaam maak? Goeiste maar dit klink nou vir jou neerdrukkend! Maar dis hoe dit is.
Iemand sê eendag dat mense hoofsaaklik vir twee redes werk, en dis uit vrees of gierigheid. Vrees dat jy jou werk (hoe miserabel ook al) sal verloor, of gierigheid wat veroorsaak dat jy net nie genoeg geld kan inpalm nie, ten koste van wat ook al. Daar is 'n derde opsie, maar dis vir min mense waar, nl dat jy werklik jou werk, en werksomstandighede geniet. Daar is min sulkes. Wel, werk moet jy werk, of dit lekker is of nie.
Nou goed, ek is seker jy wag nou vir 'n "magic" oplossing wat ek flink uit die Bybel gaan uitpluk en dan is almal gelukkig. En deur 'n teks of twee gaan jou lewe verander.
Slegte nuus is, ek gaan nie eers probeer nie! En iemand het voorts tereg gesê: A slower day comes............. never!
Dus, jy moet maar vir jouself hierdie ding uitmaak en vir jouself vra wat jou laat voortstrompel deur hierdie moeilike lewe.
Gen 3:19 (1953 vertaling) "In die sweet van jou aangesig sal jy brood eet totdat jy terugkeer na die aarde, want daaruit is jy geneem. Want stof is jy, en tot stof sal jy terugkeer."
Ek self werk om die volgende redes:-
Eet moet ek eet.
Ek moet IETS doen deur die dag, so ek kan net sowel werk.
Ek vind plesier in die feit dat my kennis en vermoëns 'n verskil maak.
Ek voel goed oor die gedagte dat ek 'n verskil maak in die samelewing.
Dis vir my 'n voorreg om myself en my gade te onderhou. Ek hoef in niemand anders se oë te kyk nie.
Ek is dankbaar dat die Here vir my die krag en gesondheid gee om dit te kan doen.
Ek is dankbaar dat daar so bietjie "jam" op die brood is wat ek kan geniet.
Ek doen my werk met vreugde omdat dit 'n opdrag van God is.
Hoekom werk jy? ~ Willem Botha, 13/03/2018
Daar word gesê: Of all the things you wear, your expression is the most important. Watter gesigsuitdrukking het jy vandag “aangetrek”, of opgesit saam met jou grimering? ’n Kil, afsydige kyk in jou oë, of ’n sagte, vriendelike kyk? ’n Neus-in-die-lug hooghartigheid, onverbiddelike stywe lippe of nederige diensbaarheid? ’n Frons of ’n glimlag? Jou gesigsuitdrukking kan mense nadertrek en ’n uitnodiging tot ’n gesprek wees of dit kan mense summier wegstoot. Jou gesigsuitdrukking is baie keer die spieëlbeeld van wat in jou hart aan die gang is. ’n Negatiewe ingesteldheid, pessimisme en vreesagtigheid sal ’n groot frons en ’n donker kyk in jou oë gee. Hoop, tevredenheid en vergenoegdheid sal met ’n glimlag bevestig word. “Wees altyd beskeie, vriendelik en geduldig”, sê die Bybel in Ef. 4:2 en ek dink ons gesigte moet dít beaam. ~ Wilna Botha, 12/03/2018
Daar is 'n lekker aktiwiteit wat ons dikwels op ons kampe vir gestremdes gedoen het, naamlik gesigverf, maar jy verf nie jou eie gesig nie, iemand anders verf jou gesig vir jou, soos wat hy/sy jou wil laat lyk. Die beste van als is, jy weet nie hoe jy lyk nie, want jy kan nie jou eie gesig sonder 'n hulpmiddel sien nie. Jy vertoon dus iets wat iemand anders vir jou aangebring het. Terwyl die persoon besig is om aan jou kunswerk te werk, weet jy nie wat besig is om met jou te gebeur nie. Nou ja, elke oggend verf vele dames hulle gesiggies presies soos wat hulle dit wil hê, soms sommer op die snelweg teen 120km/h! Maar hulle maak dit soos wat hulle daarvan hou.
Maar o wee, soms wil mense nie jou gesiggie uitlos nie, want met lelike woorde en slegte verhoudings verf ons mekaar se gesigte om soos monsters (Van Goggas) te lyk, sonder dat ons weet hoe ons vir ander lyk. Hulle noem dit skinder.
Jy sien, dikwels sien mense jou soos wat ander jou geverf het, en wat nie die ware jy weerspieël nie. Ek was al dikwels verras as ek mense ontmoet, en besef hulle lyk (is) totaal anders as wat ander mense hulle vir my geskilder het. En wat nogal erg is, as mense vir jou vertel hoe koddig ander mense is, vertel hulle dieselfde van jou agter jou rug.
Hierdie aksies word net deur woorde gepleeg. Ses en twintig (eintlik minder) letters van die alfabet word ingespan om kwetsende woorde te vorm, wat iemand se identiteit en aansien verwoes.
SPREUKE 16:28 "Iemand wat die waarheid verdraai, veroorsaak twis, iemand wat skinder, bring verwydering tussen vriende." ~ Willem Botha, 08/03/2018
In die Psalms is daar ’n klompie hoofstukke wat as klaagpsalms bekend staan. Lyk my daar word oor die algemeen gesê dat dit Ps. 44, 60, 74, 79, 80, 85 en 90 is. Hierdie Psalms is ’n uitstort van die bekommerde hart voor die Here, ’n biddende uitroep in pyn en lyding en eensaamheid, ’n hulpkreet onder vals beskuldiging en vervolging. Wanneer ek dit lees, besef ek maar net ons en ons swaarkry en probleme en bekommernis is nie uniek nie. Dwarsdeur die eeue het Christene tye van swaarkry beleef. Wat ons leer uit die klaagpsalms is dat dit nooit net by kla en kerm en mor bly nie. Dwarsdeur spring daar ’n geloofsbelydenis en ’n verklaring van vertroue in die Here op. Mag ons ook in ons diepste nood en beproewing na die Here uitroep, en nooit ons geloof verloor of ons rug op die Here draai nie. God self het gesê: “Ek sal jou nooit verlaat nie, jou nooit in die steek laat nie.” (Heb. 13:5) Gewoonlik eindig die klaagpsalm met ’n danksegging, met ’n lofprysing, met ’n bevestiging van God se hulp en seën. Hy ís God. Hy bly getrou. Hy gee uitkoms en oorwinning. Mag elkeen van jou persoonlike klaagliedere ook só eindig. “Maar wat my aangaan, dit is vir my goed om naby God te wees. Ek het die Here my God gekies as my toevlug.” (Ps. 73:28) ~ Wilna Botha, 07/03/2018
Ek maak onlangs weer die fout om te gaan rondsnuffel op 'n Facebook groep van sogenaamde "andersdenkendes", waarvan 'n klomp lede daar openlik verklaar dat hulle nou ateïste is. Van die lede is teoloë en eks-leraars. Dis uiters ontstellend hoe godslastering openlik gepleeg word, en Christene (en die Here) bespot en verguis word. Ek het gelukkig gou ophou om daar te lees.
Toe wonder ek nou net, sê nou so 'n persoon kom in traumatiese omstandighede (terminale siekte wat op hulle pad kom, hulle of iemand baie naby), en hulle besluit in daardie absolute verwoestende omstandighede om na God uit te roep, wat verwag hulle van Hom? Sou jy verwag dat God net eenvoudig in Sy nimmereindigende liefde Sy helpende hand uitsteek? Kan jy verwag om God se guns te verkry as jy Hom verwerp en bespot het? Sou dit nie 'n wrede God wees wat Sy rug draai nie?
Wel, ek kan nie sê nie, want hoekom moet Hy my enigsins genadig wees? Ek kry egter tog in Matteus 'n teks wat vir my sê dat God baie baie ernstig is oor ons verhouding met Hom. Dit kom voor in die gelykenis van die 10 meisies, 5 dwases en 5 wyses.
Matt 25 : 11-12 “Later kom die ander meisies ook daar aan en roep: ‘Meneer, Meneer, maak vir ons oop!’ Maar die bruidegom antwoord: ‘Ek sê vir julle: Ek ken julle nie!’
Ek wil nie daardie woorde hoor as ek my heil by God gaan soek nie, en ook nie wanneer my oordeelsdag aangebreek het nie. Die Here is baie ernstig daaroor dat ons saak met Hom reg moet wees.
Matt 7 :13-14 “Gaan deur die nou poort in. Die poort wat na die verderf lei, is wyd en die pad daarheen breed, en dié wat daardeur ingaan, is baie. Maar die poort wat na die lewe lei, is nou en die pad daarheen smal, en dié wat dit kry, is min.”
Ek wens dit vir geen mens toe nie. ~ Willem Botha, 06/03/2018
Ek lees hierdie aanhaling in gister se dagboek-blokkie: “An eye for an eye only ends up making the whole world blind.” In Lev. 24:19-20 en Ex 21:24 vind ons hierdie Ou-Testamentiese wet dat as iemand iets verkeerd aan ’n ander gedoen het, moet presies dieselfde aan hom terug gedoen word. Oog vir ’n oog, tand vir ’n tand! As dit uitgevoer sou moes word sou ons almal lankal blind gewees het (of haasbek!) want een of ander tyd hét ons al almal vir iemand anders pyn of seer veroorsaak. Ek is só bly dat Jesus vergifnis en vryspraak gebring het, nie net tussen ons en God nie, maar ook vir ons teenoor ons medemens. Jesus het as’t wat hierdie oog-vir-’n-oog-wet kom ophef, en ‘n nuwe genade-wet ingestel in Matt. 5:38-42. ’n Wet wat staan vir sagte harte teenoor mekaar, vir toegee, vir inskiklikheid, vir mededeelsaamheid, vir genade en liefde, vir draai die ander wang, vir loop die ekstra myl, i.p.v. vergelding, i.p.v. boekhou van kwaad, i.p.v. wraak neem, i.p.v. veroordeel. Dis nie altyd so maklik om dié reël na te kom nie. Ons kan egter die Here vra om ons daarmee te help en Hy sál. Die blydskap en vrede wat dit gaan meebring, sal beslis ‘n groot beloning wees! ~ Wilna Botha, 05/03/2018
... tot die dag wat ek sterf. Ek kry vanmiddag hierdie liedjie in my kop (Mario Lanza het dit gesing) en dit het sommer net nuwe betekenis vir my gekry.
"I'll walk with God from this day on
And He'll forsake me never..."
Ek wil saam met die Here stap as enigiets wat sleg is op my pad kom
Ek wil nie sonder die Here stap wanneer 'n geliefde naby aan my sterf nie
Ek wil nie sonder die Here stap as daar aardse probleme op my pad kom nie
Ek wil nie sonder die Here stap as erge siekte my pad kruis nie
Ek wil nie sonder die Here stap as vrees, kommer en depressie oor my pad sou kom nie
Ek wil verseker nie sonder die Here stap as selfs ongeloof my oorval nie
Ek wil langs Hom wees as dit voel of ek deur doodskaduwees gaan
Maar, ek wil ook by Hom wees wanneer daar groot onverwagse voorspoed op my pad kom
Ek wil naby Hom wees om vir Hom te kan dankie sê as slegte nuus verander in goeie nuus
Ek wil Hom langs my hê as daar tye van hooploosheid was en onverwagse wonderwerke gebeur
Laastens, ek wil onder geen omstandighede sonder Hom wees wanneer ek hierdie wêreld verruil vir die volgende Lewe nie!
Jy sien, as ek saam met Hom stap, hoef ek niks voor my te sien nie, want Hy sien en ek stap saam, in volle geloof en volle vertroue op Hom.
2 Cor 5:7 "For we walk by faith, not by sight" ~ Willem Botha, 01/03/2018
Die laaste G-woord van my 18 G’s vir 2018 is groei. Ek wil nie graag in sentimeters of kilogramme groei nie, maar ek wil beslis aan die einde van dié jaar terugkyk op ’n groeipad waar ek geestelik en emosioneel ’n paar sentimeters gevorder het. Ek wil nie aan die einde van die jaar geweeg word en te lig bevind word nie. Ek hoop om soos ’n gesonde boom met sterk wortels, bietjie vir bietjie te groei en my takke verder en verder uit te sprei. Ek hoop om soos ’n vrugbare boom mooi, lekkerruik blomme of goeie, bruikbare vrugte op te lewer. Ek wil groei in toewyding aan die Here, ek wil groei in Woordkennis en Geesvervulling, ek wil groei in gehoorsaamheid, ek wil groei in diensbaarheid en verdraagsaamheid en geduld, ek wil groei in vergenoegdheid en tevredenheid. “Streef na opregtheid, toewyding aan God, geloof, liefde, volharding, minsaamheid,” sê 1 Tim 6:11. Nou ja, die jaar het al met 2 maande gevorder, ek dink dis tyd vir ’n meet en weeg sessie. ~ Wilna Botha, 28/02/2018
Jy ken sekerlik hierdie masjiene, hulle staan in winkelsentrums, hospitale en ander plekke rond. Hy werk eenvoudig: hy is gepak met koeldrank, sjokolade, lekkergoed en aartappelskyfies (sommige selfs met sigarette) en al wat jy doen is om jou geldjie in te sit, die regte nommertjie te kies en siedaar! Dan buk jy af, staan bakhand en hy gooi jou lekkernytjie flink vir jou uit. Dis nou as hy reg werk.
Maar o wee, soms is hy so steeks soos 'n donkie. Hy vat jou geld maar gee niks terug nie, of die meganisme wat die lekkerny moet uitgooi steek vas en dan begin die pret. Eers skud jy die masjien so liggies, en as hy nie werk nie kyk jy rond of niemand jou sien nie en skud hom minder liggies terwyl jy in (onaanvaarbare) tale spreek, en dan begin die groot geveg! Wat jy gewoonlik verloor.
So maak ons soms met gebed. Ons gaan staan voor die Here, spreek ons probleem uit, gee vir die Here die beste moontlik oplossing wat perfek gaan werk, saam met die ideale tydskaal en wag bakhand. Ongeduldig natuurlik , want as ons nou vir Hom gesê het wat sal werk en hoe gou dit moet gebeur is daar mos geen rede hoekom dit nie NOU moet wees nie! Dan gaan ons soort van deur dieselfde stappe as met die stomme masjien. Skud, skreeu en raak sommer lekker aggressief.
More vertel ons vir diegene wat dit wil hoor (en die wat dit nie wil hoor nie) dat God nie met ons praat nie, en dat ons gebede teen die plafon vasslaan.
Nee vriend, dit werk nie so nie. Die Here se tyd is nie ons tyd nie en Sy uitkomste is nie soos wat ons dit voorskryf nie. Soms is dit ook nie so ideaal soos wat ons dit wil hê nie, maar wees verseker, dis altyd die beste vir ons, hoewel dit nie altyd die lekkerste is nie. Soms vra ons 'n sjokolade maar kry 'n wortel, omdat dit dalk net die beste vir jou is. ~ Willem Botha, 27/02/2018
Die voorlaaste G van my 18 G’s vir 2018 is “geluk”. As iemand verjaar sê ons mos: geluk met jou verjaarsdag. So is ek ook van daai geluk toegewens toe ek nou die dag verjaar het. Ek het toe by myself gewonder watter soort geluk ek verwag vir my nuwe lewensjaar. Ek weet maar al te goed dat my geluk nie werklik bepaal kan word deur goeters en omstandighede nie, want dit is dinge wat enige tyd kan verander. Ek weet ook dat ek nie van mense afhanklik moet wees om my gelukkig te maak nie. Ek kan ook nie wag vir geluk om na my toe te kom nie. Ek kan dit ook nie êrens gaan soek nie. Dit kan nie deur ’n glimlag of ’n giggel aangeplak word nie. Ek lees anderdag hierdie waar aanhaling: “Happiness is not determined by what’s happening around you, but rather what’s happening inside you” en die Bybel beaam dit ook met Matt. 5:8 (Die Boodskap): “Gelukkig is almal wie se lewe van binne af nuut geword het.” Dis mos iets wat jy nét by die Here kan kry. Ware geluk is dit wat jou hart en gedagtes vul as jy die Here dien. ’n Tevredenheid, ’n gerustheid, ’n sekerheid omdat jy weet daar is dinge wat belangriker is as die hier en nou, dinge wat ’n ewigheidswaarde het, Goddelike dinge! Vind jou vreugde in die Here, sê Ps. 37:4. Ja, dis dié soort geluk waarna ek wil streef. ~ Wilna Botha, 26/02/2018
'n Sierlike kroon
Spr 16:31 "Ouderdom is 'n sierlike kroon; dit word bereik deur dié wat reg lewe."
Is hierdie nie 'n pragtige teks met vreeslik baie betekenis nie? Ek dink ons almal rem teen hierdie genadelose ding wat ons tyd noem, amper soos iemand wat deur 'n worshond vir 'n stappie gevat word (nee dis nie verkeerd-om gestel nie, daai brak sleep jou net waar hy jou wil hê). En dan maak mense die volgende belaglike stelling: "Ek wil tog nie eendag 90 jaar oud word en sukkel nie." Nee, ouderdom is inderdaad 'n sierlike kroon en diegene wat dit bereik moet uiters dankbaar wees. Weet jy wie wil 100 jaar oud wees? Die persoon wat 99 is...
Saam met ouderdom kom wysheid en sagtheid, geduld (meesal, maar ek wonder oor ons manne) en vreedsaamheid.
Dus, as jy moedeloos raak omdat jy nie meer kan doen wat jy eens op 'n tyd kon doen nie, wees dankbaar vir n hoë ouderdom, nie baie mense het daai voorreg nie! ~ Willem Botha, 22/02/2018
Nóg 'n G-woord wat my toegewens is vir my nuwe lewensjaar is genade. Mag dit ’n genadejaar wees! Vol van God se genade, daai wat ek nie verdien nie, maar verniet en in oorvloed kry. Sy genade wat my vryspreek en oorsien en wat vergewe en vergeet. Sy genade wat voorsiening maak vir nuwe kanse en vir oor begin. Sy genade wat vars en nuut is elke dag van elke jaar. Sy genade wat gestalte gevind het in ons Verlosser, Jesus Christus. Hy sê self in Luk. 4:19 dat Hy gekom het om die genadejaar aan te kondig. Die nuwe era, die nuwe lewe, die nuwe verhouding met God. Nie net vir ’n jaar of vir dié tydperk wat Hy op aarde was nie, maar vir ewig. Genade op genade op genade. Geen wonder dat Hy sê: My genade is vir jou genoeg. ~ Wilna Botha, 21/02/2018
Dit was Hy of ek...
Hierdie stelling klink amper soos iemand wat uit selfverdediging iemand anders gedood het. Kyk na hierdie toneel wat lank gelede op Golgota afgespeel het.
Luk 23:37 "... “As jy die koning van die Jode is, red jouself.”
Luk 23:39 "Een van die misdadigers wat daar gehang het, het Hom gelaster deur te sê: “Is jy dan nie die Christus nie? Red jouself en ons ook!”
Hierdie toneel speel natuurlik tydens die kruisiging van Jesus Christus af, waar eers die soldate, en dan een van die misdadigers langs hom spottend sê: As jy dan die Seun van God is, red jouself, en sommer vir ons ook.
Jy sien, dit was Hy of hulle! Dit was ook Hy of ek. As Hy nie gesterf het nie, het hulle gesterf aan die ewige dood. As Hy homself sou red, en weggestap het van daardie kruis af, het almal alles verloor, ook ek en jy. En so ook die misdadiger wat gevra het om saam met Jesus in die paradys te wees. As dit gebeur het, was ek en jy totaal vasgevang in die Wet, en hoewel die wet goed is, is dit onmoontlik om dit na te volg.
Jesus moes dus nie "gered" word nie, anders het ek en jy die Ewige lewe gemis en is ons ook nie gered nie. So swaar as wat daardie pad moes wees, het Jesus besluit dat Sy "redding" ons verdoemenis sou wees en daarom moes Hy eenvoudig sterf.
Dis eenvoudig, dit was Hy of ek, en as jy onwrikbaar DAARAAN kan vashou, begin jy so ietsie van genade verstaan. Ek weet net nie of ek dankbaar genoeg is vir Sy keuse nie. ~ Willem Botha, 20/02/2018
Nog ’n paar “lekker” G’s wat ek vir my gevat het vir 2018 is gelyk, glad en gematig. Jip, dis seker hoe ons almal droom ons jaar moet lyk. Niks hobbels en opdraandes wat ons moet oor nie. Niks hindernisse en hekkies wat ons kan stuit nie. Niks afgronde wat ons kan bangmaak nie. Niks probleme, niks vrees, niks teleurstellings, niks trane, niks verlies. Maar helaas, ons weet maar al te goed dat daar geen waarborg is vir so ’n gladde en gematigde lewenspad nie. Terwyl ons hoop en glo en vertrou dat niks slegs op ons wag nie, moet ons egter gereed wees om die trauma en teleurstellings van die lewe te hanteer. Ons moet op die gladde paaie oefen om op die Here te vertrou, ons moet in die gematigde tye leer om aan die Here vas te hou, ons moet op die gelyk vlaktes ons oë oefen om die Here raak te sien sodat ons in die moeilike tye sal wéét waar ons hulp vandaan sal kom, sodat ons in die gevaarsones sal wéét dat die Here ons sal deurdra, sodat ons in die swaarkry sal wéét Sy arms is onder ons, sodat ons in die hartseer sal wéét Hy sal die trane afdroog. “Selfs al gaan ek deur donker dieptes, sal ek nie bang wees nie, want U is by my. In U hande is ek veilig.” (Ps. 23:4) ~ Wilna Botha, 19/02/2018
Nou ja, niemand kan sê ons het nie die afgelope paar dae opwindende tye beleef in die politiek nie! Een frase wat seker baie lank in ons gedagtes sal wees is: "Ek het niks verkeerd gedoen.... Rêrig? Sjoe. Dit het my nogal met verwondering vervul! Totaal onskuldig! Maar soos jy weet is daar 'n teks in die Bybel vir elke moontlike scenario in hierdie lewe, en toe ek hierdie pure onskuld hoor, het ek lekker gegiggel en aan hierdie teks gedink.
Spr 30:20 Die ontroue vrou het haar eie manier: sy eet en vee haar mond af en sê: “Ek het niks verkeerds gedoen nie.”
Is dit nie SO waar in die lewe nie? Lieg 'n paar keer oor 'n saak en dit word jou waarheid. As jy eenkeer oor iets drooggemaak het en jy kom daarmee weg, word dit 'n gewoonte. Naderhand weet jy nie eers meer waaroor jy vergifnis moet vra vir die Here nie want jy raak totaal afgestomp vir wat reg en wat verkeerd is. En ja ek praat van myself.
Miskien moet ons maar net weer gaan dink oor ons lewe en goeie introspeksie hou, anders sê ons ook soos die ontugtige vrou: Ek het niks verkeerd gedoen nie... ~ Willem Botha, 15/02/2018
Twee groot en belangrike en heerlike G’s is goedheid en guns. Hulle kom natuurlik uit Ps. 23:6 wat sê: “Net goedheid en guns sal my volg al die dae van my lewe.” Ek glo en verwag dat die Here se goedheid en guns my elke dag sal inwag én dat dit my sal volg. Ek kan nooit daarvan ontsnap nie! Dis soos wanneer daai frats golf in die see mens partykeer van voor en van agter tref! Sy goedheid, Sy liefde, Sy genade-golf is daar vir jou ook! Dit maak ’n pad oop voor jou en as jy omkyk sal jy sien dat dit jou agtervolg. Hierdie twee G’s moedig my ook aan om nie net aan die ontvangkant daarvan te wees nie, maar om vrygewig te wees met goedheid en guns. So baie mense is arm aan liefde, genade en deernis. Kom ons deel bietjie van hierdie twee G’s uit – met woorde én dade. ~ Wilna Botha, 14/02/2018
Moenie tot bekering kom nie...
Okay okay, moet my nou nie verwurg nie. Natuurlik moet jy tot bekering kom, en om te glo in Jesus as Saligmaker is al wat nodig is. Daar is vele tekste wat dit vir jou duidelik uitspel. Hier is net een van baie.
Joh 6:35 "Maar Jesus sê vir hulle: “Ek is die brood wat lewe gee. Wie na My toe kom, sal nooit weer honger kry nie, en wie in My glo, sal nooit weer dors kry nie."
As jy daardie "Brood" aanneem is jy gered, maar daar is natuurlik ander voorwaardes waarop ons nie nou sal ingaan nie.
Maar, ek sê weer, moenie tot bekering kom as-
* Jy dink die Here gaan skielik al jou probleme oplos nie
* Jy dink dat geen trauma op jou pad gaan kom nie
* Jou finansies buite beheer geraak het en jy dringend hulp soek nie
* Jy net tydelik 'n reddingsboei nodig het nie
* Jy bang is vir die hel nie, dis wonderlik om nou reeds 'n pad met die Here te stap
* Mense jou bang praat oor die eindtyd nie
* Omdat jy bang is vir die bose nie. Jy hoef nie in vrees te lewe nie
* Jy dink dis 'n nuwe mode nie
Die Here wil jou by Hom in die paradys hê en dit gaan WONDERLIK wees, maar dis nou reeds wonderlik om 'n pad met die Here te stap. Bekering het niks te doen met materiële voorspoed, of die gebrek aan slegte dinge hier en nou nie. Daar sal steeds net soveel uitdagings op jou pad kom, maar dis baie makliker om dit saam met Hom te stap. ~ Willem Botha, 13/02/2018
Hier is nog ’n klompie van my 2018 G’s: genotvol, grappig en gewaagd. Daarsy! Ek wil beslis sorg dat ek die lewe geniet, dat ek baie lag en so nou en dan ietsie buitengewoon en anders doen. Kyk, die Bybel praat tog ook daarvan: “Ek het vreugde aanbeveel: daar is niks beter vir die mens in hierdie wêreld nie as dat hy eet en drink en vrolik is onder al sy geswoeg tydens die lewe wat God hom in hierdie wêreld gee.” (Pred. 8:15) Elders in Prediker sê dit ook dat dit ’n gawe van die Here is dat ons goeie dinge mag geniet. Ja, ek weet ons moet werk. Ja, ek weet die daaglikse roetine is sieldodend. Ja, ek weet lekker dinge is duur. Ja, ek weet ons verpligtinge rus swaar op ons. Raak egter bietjie kreatief, waag dit om iets nuuts te doen. Geniet klein en eenvoudige dingetjies, kyk ’n fliek, lees ’n grappie boek, kuier saam met iemand wat jou laat ontspan en by wie jy jouself kan wees, geniet iets in die natuur. Doen vir ’n slag iets anders, doen gewone dinge maar op ’n nuwe plek, draai die roetine bietjie om. Ek lees nou die dag dié vraag wat iemand vra: “Wanneer laas het jy iets vir die eerste keer gedoen?” Daai is nou vir jou ’n toets vir genotvol, grappig en gewaagd! Waag bietjie om iets vir die eerste keer te doen. Lag en geniet dit! ~ Wilna Botha, 12/02/2018
Op die regte tyd
Soms lees jy 'n teks raak wat jou so aanraak, en soveel sin maak, dat jy nie kan glo dat hy nog altyd vir jou wegkruip nie.
2 Kor 6:2 Hy sê: “Op die regte tyd het Ek jou gebede verhoor, en op die dag van redding het Ek jou gehelp.” Kyk, nou is dit die regte tyd, nou is dit die dag van redding.
Ongelooflik! Op die regte tyd... Nie op my tyd nie, op God se tyd, bring hy redding en uitkoms. En kyk mooi wat sê Hy: "Op die regte tyd het ek jou gebede verhoor". Word jy ook soos ek verskriklik ongeduldig en selfs moedeloos as die uitkoms nie dadelik kom nie? Daai "gebede wat teen die plafon vasslaan" gevoel. Of, die Here hoor my nie!
Nee, ek lees hier dat die Here ons gebede hoor, maar die tyd is nog nie reg vir uitkoms nie. Dalk moet daar eers ander dinge in plek val wat 'n invloed op hierdie uitkoms het. Dalk is ons self nog nie gereed vir uitkoms nie. Ek dink dit wys juis hoe goed die Here in beheer is, en dat Hy elke oomblik aan jou dink tydens Projek Uitkoms. Ons moet net leer om geduldig te wag.
En dan kom daardie wonderlike laaste woorde van hierdie teks: "Kyk, nou is dit die regte tyd, nou is dit die dag van redding." Uiteindelik! Wonderlik! Hallelujah! Het jy dit ook al ervaar? Die Here is altyd betyds! Soms ook maar net, maar dis steeds betyds. Sterkte as jy nog bietjie moet wag! ~ Willem Botha, 08/02/2018
Kyk, as daar nie 'n God is nie, is ons die grootste dwase denkbaar. Hier spandeer jy nou 'n paar minute om hierdie stukkie te lees, jy lees die Bybel, gaan kerk toe, praat in jou binnekamer met iemand wat nie bestaan nie, bid as iemand siek is (en dan sterf die persoon boonop), gee van jou inkomste vir 'n dwase instansie en glo jy gaan na jou afsterwe na een of ander hemelse hotel toe. Net om te sterf soos 'n hond. Dis nou die siening van die ongelowige.
Aan die ander kant sê ons die ongelowige is dwaas. Het niks om aan vas te hou nie, sien geensins wonderwerke raak nie, leef vir die aardse plesier, net om dan vir ewig en ewig in 'n aaklige plek deur te bring. Ons glo hulle mis uit op die heerlikheid van God se teenwoordigheid, weet nie teenoor wie om dankbaar te wees nie, het geen anker as die stormwinde waai nie en dwaal eintlik maar doelloos rond. Hulle glo ook alles het toevallig ontstaan en dat daar niks verstommend is aan lewe, of selfs sterwe nie.
Weet jy, ek en jy sal hulle moeilik oortuig, en daarom noem ons hulle dwase. God self doen dit ook.
Ps 14 : 1 "Vir die koorleier. Van Dawid. Die dwaas dink daar is geen God nie. Dwase mense vernietig alles; wat hulle doen, is 'n gruwel vir die Here. Daar is nie een wat goed doen nie." ~ Willem Botha, 07/02/2018
Hier is nog ’n “G” vir 2018: Genoeg. “Mag jy genoeg hê “ – so het iemand my toegewens op my verjaardag. Genoeg geld? Genoeg tyd? Genoeg energie? Genoeg werk? So toe wonder ek: hoeveel sal nou eintlik genoeg wees? Wil ons nie maar altyd meer van alles hê nie? Nul in die bankrekening word dikwels ’n ander, hoër bedrag,. Gelykbreek word elke maand verder gedruk. Genoeg kos in die yskas is eers wanneer die tweede yskas óók vol is. Genoeg klere is as die spaarkamer kas ook vol is. Genoeg vakansie is as ek nou alreeds volgende Desember s’n bespreek en betaal het. Ek weet nie wanneer is genoeg genoeg nie. Kyk, Prediker praat ook daaroor: “Die mens vir wie geld alles is, het nooit genoeg geld nie; die mens vir wie rykdom alles is, kry nooit genoeg in nie. Ook hier kom dit tot niks.” (Pred. 5:9) Ek is bang ons oorvloed en ons gejaag na meer laat uiteindelik ’n bitter, onvergenoegde smaak in die mond wanneer belangrike dinge afgeskeep word, wanneer prioriteite skeefgetrek word, wanneer ons nie elke dag dankbaar is vir die daaglikse brood nie, wanneer ons nie afhanklik is van die Here vir elke dag se vars porsie genade en goedheid nie. Spreuke sê so mooi: “Laat my nie ryk of arm wees nie. Gee U my net wat ek elke dag nodig het, sodat ek nie ryk word en ophou om U lief te hê nie, of arm word en begin steel en so u wet oortree nie.” (Spreuke 30:9) Ek gaan liewer streef na genoeg liefde, vrede, geduld, genade; genoeg dankbaarheid vir wat ek is en wat ek het; genoeg tevredenheid met my omstandighede. “Gratitude unlocks the fullness of life. It turns what we have into enough, and more. It turns denial into acceptance, chaos to order, confusion to clarity. It can turn a meal into a feast, a house into a home, a stranger into a friend.” ~ Wilna Botha, 06/02/2018
Ek is seker jy voel ook soos ek soms voel. Absoluut vuisvoos geslaan deur die korrupsie, misdaad en algemene onregverdigheid in ons land. Vuisvoos belasting betaal, moedeloos geslaan deur die wette wat jou totaal onderdruk. Jy mag eintlik nie werk hê nie, jy mag nie grond besit nie, jy mag nie meer dit besit waarvoor jy so hard gewerk het nie. Jy mag net belasting betaal. Hopeloos en hooploos.
Maar is dit al wat waar is? Toe ek my gedagtes bymekaar gesit het om hierdie stukkie te skryf, het ek besluit ek skryf vandag prontuit die Klaaglied van Willem. Ek gaan presies sê wat ek voel en basta!
Maar ai, hoe vinnig werk die Here met my gal toe ek besef dat ek onder die rykste 10% van die wêreldbevolking tel. Ja jy ook, as jy vanaand onder 'n dak slaap (al is dit nie jou eie dak nie), in 'n badkamer bad of stort, en nog boonop 'n ryding of drie besit. Nie te praat van kos vir 'n paar dae nie!
Maar tog pla hierdie ander goed my, en daarom wil ek ook bid vir nuwe deurbrake, nuwe leiers wat nie ons land verwoes nie, misdadigers wat hulle bose bedrywighede los en vir voorspoed vir ALMAL in ons land!
Maar die Here is nie klaar met my gedagtes nie. Hy herinner my toe sommer dat ek moet waak om nie ook deel te neem aan verkeerde dinge nie en nie self verval in praktyke wat teen die wet is nie. Jy weet mos, ons kom weg met daardie klein, onbenullige goedjies, maar dis net so verkeerd!
"Here maak asb ons land skoon van al hierdie dinge wat ons soveel skade berokken, en help my om te sorg dat ek presies so leef as wat ek van ander verwag". ~ Willem Botha, 05/02/2018
Die volgende “G” wat van groot belang is vir 2018 is “geloof”. Ek is só bly dat iemand my ’n jaar van groot geloof toegewens het op Nuwejaarsdag. Ek hoop vir groter geloof. Ek bid vir dieper geloof. Meer van dié reddende geloof in Jesus Christus se vryspraak en verlossing. Ek wil glad nie twyfel aan die waarheid van die evangelie en die egtheid van God se Woord nie. Mag daai geloof elke oomblik soos ’n skild in my hand wees (so Ef. 6:16 sê), soos ’n borsharnas oor my hart om my lewe te beskerm (soos 1 Tess. 5:8 sê). Ek hoop egter ook vir meer vertrou-geloof in wie God is en vaste sekerheid dat Hy sal doen wat Hy belowe; groter geloof dat Hy in beheer is, dat Hy by my is, dat Hy alles ten goede sal laat meewerk; sterker vertroue dat Sy krag my sal regop hou, dat Sy arms altyd onder my sal wees. Dat my geloof nie op die wysheid van mense gegrond sal wees nie, maar op God se krag (1 Kor. 2:5). Ek hoop dat my geloof nie bepaal sal word deur dit wat sigbaar en logies voor my is nie, maar deur my vertroue in en hoop op die Almagtige God. Ek wil ook graag hoor dat die Here vir my sê: “... wat jy geglo het, sal gebeur” (Matt. 8:13) of “... jou geloof is groot. Jou wens word vervul.” (Matt. 15:28). Ek is egter ook maar al te bewus van die feit dat daar geloof-toetse oor my pad kan kom. Ek bid dat ek sal deurdruk en sterker ander kant sal uitkom. My versugting tot die Here is altyd: “Ek glo, Here, kom my ongeloof te hulp!” (Mark 9:24) ~ Wilna Botha, 01/02/2018
So bang soos die duiwels vir 'n slypsteen...
Hierdie is 'n bekende uitdrukking wat nie juis sin maak nie. Hoekom op aarde sal die duiwel bang wees vir 'n slypsteen? Natuurlik het oom Google toe 'n verduideliking gegee wat daarop neerkom dat die spreekwoord iewers uit die Middeleeue kom, maar dis 'n snaakse storie wat die liewe oom maar self vir jou moet verduidelik. Wat net vir my vreemd is, is dat so baie mense SO bang vir die duiwel is, as - wel - "die duiwel vir 'n slypsteen". En dit terwyl Jesus hom totaal verslaan het aan die kruis. Die duiwel word om elke hoek en draai gesoek (en blykbaar soms gekry), hy kry die skuld vir baie dinge wat ek dink maar ons eie skuld is, en sy krag en mag word wyd verkondig! Ek het al selfs gehoor hoe mense hom bestraf terwyl hulle besig is met 'n gebed tot God. Ek verstaan nie daai een nie.
Nee wat, sy tande is getrek. O skuus, hoe sê jy nou? Ooooo, daai teks wat sê dat hy rondloop soos 'n brullende leeu? Natuurlik! Ja dis waar, maar het jy die woord "soos" gesien in die teks? Soos 'n leeu? Wel, ek ken die Leeu van Juda, en hy is baie sterker en groter en magtiger as daardie na-aper! Dis die regte egte LEEU, en Hy is aan jou kant.
Terug na die slypsteen. Ek dink die duiwel sidder nogal oor hierdie teks:-
HEBREËRS 4:12 "Die woord van God is lewend en kragtig. Dit is skerper as enige swaard met twee snykante en dring deur selfs tot die skeiding van siel en gees en van gewrigte en murg."
Ek dink as die Here daardie swaard skerpmaak op Sy slypsteen, kan ek nogal dink die duiwel is so bang vir die Here soos "die duiwel vir 'n slypsteen".
So, jy het daardie swaard in jou hand as jy die Bybel opneem en jy hoef niks te vrees nie! En as jy dit lees, is jou slypsteen kliphard aan die werk, en dan is die duiwel nogal bang, soos..... jy weet wat. ~ Willem Botha, 31/01/2018
Nog ’n belangrike “G” vir 2018 is “gesin”. My gebed is dat ons almal gesonde gesinne sal hê en dat dít die kern sal vorm van ’n gesonde gemeenskap. Ek bid dat die Here ons gesinne sal seën, dat ons elke dag sal hande vat en saam bely: “Wat my en my gesin betref, ons het ons keuse klaar gemaak, ons gaan die Here dien.” (Jos. 24:15) Die intieme kringetjie van ’n gesin is bedoel om die veilige hawe te wees teen die aanslae en eise van die wêreld en sy dinge. Dis veronderstel om ’n rusplek te wees waar jy net jouself kan wees, sonder enige voordoen, sonder enige kompetisie. Dis ’n oefenplek vir die lewe, waar jy jou gedagtes kan toets, jou drome kan bekend maak, jou vrese kan ontbloot sonder enige vrees vir veroordeling. Die sekuriteitsgebied van ’n gesin is waar ons vir mekaar opkom, mekaar beskerm, waar ons ’n span is wat saamstaan. Die gesin is ’n heilige plek waar ons vir mekaar bid as een swak is, waar ons mekaar ophelp as een geval het. Die gesin is daai driedubbele tou waarvan Pred. 4:12 praat: “Een alleen kan oorweldig word, twee saam kan weerstand bied. ’n Driedubbele tou breek nie maklik nie.” ~ Wilna Botha, 30/01/2018
Here, streel net my hare
Ons is besig met 'n bediening by 'n ouetehuis in die stad, en na 'n boodskap sê 'n dame (in trane) vir Wilna dat sy nie hierdie ingewikkelde goed in die Bybel verstaan nie. Sy sê dat sy net 'n prentjie sien van hoe sy langs Jesus sit en Hy haar hare streel. En sy vra: Is dit genoeg?
Sjoe, is dit genoeg? Ja, duisend maal ja! Wat my toe laat dink aan die verhaal in Lukas van Marta en Maria, twee susters by wie Jesus aan huis gekom het.
Luk 10: 38 - 42 "Op hulle reis het Jesus in 'n dorp gekom waar 'n vrou, Marta, Hom as gas ontvang het. Sy het 'n suster gehad, Maria, wat aan die voete van die Here gaan sit en na sy woorde geluister het. Maar Marta was baie bedrywig om alles klaar te maak. Sy kom toe daar staan en sê: “Here, hinder dit U nie dat my suster my alleen laat bedien nie? Sê sy moet my kom help!” Maar die Here antwoord haar: “Marta, Marta, jy is besorg en bekommerd oor baie dinge, maar net een ding is nodig. Maria het die beste deel gekies, en dit sal nie van haar weggeneem word nie.”
Is dit nie 'n kosbare insident wat hier afspeel nie? Dis presies wat hierdie dame in die ouetehuis ervaar, en die Here sal dit nie van haar wegneem nie. Net so is ons ook so aan die woel en werskaf, dat ons nie by Jesus se voete uitkom nie. Ons stoei en stry so oor die dinge van die Here, dat ons daardie eenvoudige aanraking van Hom mis.
Laat Hom net toe om jou hare te streel, en luister na Sy woorde, soos Maria. Dis waarskynlik die naaste wat jy aan Hom kan kom. En ja, dis heeltemal genoeg! ~ Willem Botha, 29/01/2018
Die volgende “G” in my 2018 lysie is gesondheid. Terwyl ek die afgelope paar dae olik is en gestrem word deur pyn en nie kan beweeg soos altyd nie en bietjie afhanklik is van ander om basiese goedjies gedoen te kry, is ek sommer baie bewus van die belangrikheid van hierdie “G”. Ek besef ek waardeer nie gesonde dae genoeg nie. Ek besef ek waardeer nie dokters en toegang tot mediese sorg genoeg nie. Ek besef ek het nie genoeg simpatie met mense wat siek is nie. Ek besef ons is almal ewe kwesbaar en ons gesondheidstoestand kan in ’n oogwink verander. Die sekerheid wat ek egter het, is dat ons kan uitroep na die Here uit ons siekbed, dat ons kan pleit vir sy aanraking en genesing, dat Hy elke stukkie van ons liggaam ken en dat niks vir Hom verborge is nie, dat niks vir Hom onmoontlik is om te genees nie. Hoekom hy toelaat dat ons siek word, hoekom almal nie gesond word nie ... daai antwoorde het ek nie. Wat ek wel weet is dat Hy daar by jou is in jou siekekamer. Ek sien in my geestesoog dat hierdie teks waar word: “Whenever we’re sick and in bed, God becomes our nurse, nurses us back to health.” (Ps. 41:3, The Message) en ek kan Hom maar net hoor sê: “My genade is vir jou genoeg. My krag kom juis tot volle werking wanneer jy swak is.” (2 Kor. 12:9) ~ Wilna Botha, 25/01/2018
Wie se land is dit die?
Wel, as jy vir verskillende mense hierdie vraag vra, gaan jy verskillende antwoorde kry. Almal van ons (ja ek en jy ook), wil hierdie land vir onsself toe-eien en niemand anders 'n plekkie gun nie. Ek is hier gebore, ek werk hier en betaal my belasting hier (ek bely dat dit met 'n swaar hart is), en so ook my pa en nog agt geslagte voor hom.
So kan meer as 50 miljoen mense sê en daarom moet ons vir almal 'n plekkie gun. In Spreuke is daar 'n teks wat dit anders benader.
Spr 2:20-21 "Loop jy liewer die pad van die goeie mense, bly op die paaie van die regverdiges, want die opregtes sal die land bly bewoon, dié wat onberispelik leef, sal ongehinderd gelaat word".
Hoe wonderlik sou dit wees as ons almal hierdie reguit pad kon loop? Hoe ongelooflik sou hierdie land nie wees nie? Hoeveel welvaart sou hier nie wees nie? Hoe lekker as daar nie misdaad was nie?
"... die opregtes sal die land bly bewoon."
Ek wil elke dag daarna streef om in alle opsigte opreg op te tree en te leef, want dan is hierdie belofte van God vir my ook waar. ~ Willem Botha, 25/01/2018
My volgende “G” wat vriende my toegewens het vir 2018 is “geseënd”. Mag jy geseënd wees. Nou ja, hierdie wens vat ek met ’n oop hart en oop arms vir myself en vra die Here dat Hy my elke dag sal seën. Nie met dié dinge wat ek as seëninge tel nie, nie met seëninge wat ek in ander se lewens sien nie, maar dié wat Hy vir my persoonlik in sy stoorkamer gereed het. In die Here se hand is alles wat ek nodig het, alles wat my staande kan laat bly, alles wat my geluk, hoop en vrede kan gee. Vriend, weet vir seker dat die Here ons vandag wíl seën. Hy sal Sy hand oopmaak en goedheid en genade oor jou en oor my uitstort. “Die Here dink aan ons: Hy seën ... Hy seën dié wat Hom dien, klein en groot” (Ps. 115:12) Mag ons elke dag Sy seëninge raaksien en waardeer en Hom daarvoor eer. ~ Wilna Botha, 23/01/2018
Die ongelowiges vra my maklik vas. Ek was al in vele gesprekke waar mense hamer op 'n sensitiewe onderwerp, die vraag: Waar was die Here toe daar moeilikheid gekom het? Hoekom laat 'n liefdevolle God trauma toe? Hoekom beskerm Hy nie Sy kinders nie? Hoekom gebeur natuurrampe? Hoekom gebeur niks sleg met die slegte mense nie, maar Sy kinders wat Hom getrou volg kry dikwels swaar.
Daar struikel ek maar bietjie want ek het min antwoorde en die ongelowige kry maklik die oorhand in sulke gesprekke. Ek moet dan maar net erken dat ons in 'n gebroke wêreld bly.
Maar daar is 'n paar plekke waar die ongelowige geen antwoorde het nie. Hoekom vlug SOVEEL mense wat platgeslaan word in die lewe, juis in die arms van die Here in? Hoekom vind soveel mense vertroosting by die Here wanneer die medemens net geen antwoorde het nie? Hoekom is dit so lekker wanneer daai vrede wat alle verstand te bowe gaan (volgens Fil 4:7), oor jou kom? Daardie tyd wat jy sterker is as wat jy ooit gedink het jy kan wees. Wie kan verklaar hoekom jy soveel vrede ervaar as jy besef dat God se vergifnis groter is as jou sondes.
En laastens, vir wie sê die ongelowige dankie wanneer daar bonatuurlike uitkoms gekom het, of genesing gekom het, of finansiële deurbrake gekom het?
Dit lyk my ons wat aan die Here bly vashou, maak maar net eenvoudig die beste keuse. Ek kan net eenvoudig nie deur die lewe gaan - en die storms trotseer - sonder die Here nie. ~ Willem Botha, 23/01/2018
Weer terug by my 18 G’s vir 2018: As mens “G’s” sê, dan sê jy “Gees”. Iemand het my ’n Geesvervulde jaar toegewens en dis waarvoor ek ook bid en vra en wens en hoop. Mens kan nie ’n nuwe jaar of ’n nuwe dag of ’n nuwe taak aanpak sonder die leiding van die Gees binne-in jou nie. Oomblik vir oomblik wil ek bewus wees van die Here wat hier binne-in my teenwoordig is, wat hier naby my is. Ek wil met elke asemteug, met elke keuse, met elke besluit Hom binne-in my ervaar en raadpleeg en gehoorsaam. Ek wil my krag, my leiding, my vrede en vreugde, my geloof dááruit put. Ek wil voortdurend en bewustelik vol word en vol bly van die Heilige Gees sodat Sy vrug en Sy gawes sigbaar en bruikbaar sal wees in my alledaagse lewe. “... let the Spirit fill your life.” (Ef. 5:18) ~ Wilna Botha, 17/01/2018
Raak Hom aan
Ons almal smag na die Here se aanraking , daardie tye wat jy voel dat die Here baie naby aan jou kom en dat Sy nabyheid amper tasbaar is. Ek dink ons almal het dit al op een of ander manier ervaar.
Maar in Luk 8 lees ons dat die rolle omgedraai word wanneer iemand vir Jesus aanraak, en 'n onbegryplike ding gebeur.
Luk 8:43-46 "Onder hulle was 'n vrou wat al twaalf jaar lank aan bloedvloeiing gely het. Sy het alles wat sy gehad het aan dokters uitgegee, maar niemand kon haar gesond maak nie. Sy het nader gekom en van agter af aan die soom van sy klere geraak, en haar bloedvloeiing het onmiddellik opgehou. Jesus vra toe: “Wie het My aangeraak?” Toe almal ontken dat dit hulle is, sê Petrus: “Here, die mense dring tog rondom U saam en druk teen U. ”Maar Jesus sê: “Iemand het My aangeraak, want Ek het agtergekom dat daar krag van My uitgegaan het.”
Die woorde wat vir my hier bokant my begrip is, is "...Ek het agtergekom dat daar krag van My uitgegaan het". Dan lees ons verder dat Jesus haar in 'n oomblik genees. Net so kan ons Hom ook daagliks aanraak deur uit te reik na Hom toe, deur spreekwoordelik aan die soom van Sy kleed te raak. En ja, dit sal ook so kragtig wees dat daar krag van Hom uitgaan.
Raak Hom aan in tye waar jy moedeloos is en nie meer weet watter kant toe nie. Raak Hom aan as jy smag na genesing, dalk fisies of dalk op Geestelike vlak. Raak Hom aan as jy eensaam is en niemand anders het om mee te praat nie. Raak Hom aan as jy wag op deurbrake en dit lyk of net niks gebeur nie.
Maar raak Hom ook aan as jy tye van intense dankbaarheid beleef. Raak Hom aan wanneer jy in stilte by Sy voete sit en net rustig teen Hom aanleun. Raak Hom aan in tye wat jy voel dat Hy Al is wat jy nodig het. Die vrou wat siek was het haar boeglam geskrik toe Hy wou weet wie aan Hom geraak het, maar sy het nie verstaan dat Hy gewag het dat sy na Hom toe moes uitreik nie. Hy het soveel "krag" tot Sy beskikking wat Hy na jou toe wil laat vloei, Hy wag dalk nou dat jy aan Hom moet raak. Dis net 'n gebed ver. ~ Willem Botha, 16/01/2017
Nou ja, daar is die derde Maandag van die jaar al amper verby. Op die eerste Maandag het ons almal vir mekaar allerhande mooi seëninge toegewens vir die nuwe jaar. Ek het ook ’n klomp wonderlike woorde ontvang van oraloor. Op die tweede Maandag het ek verjaar en toe is dit wéér ’n stroom seëninge en gebede wat oor my uitgespreek word. Dit het my opgeval dat ’n klomp van dié woorde met ’n “G” begin, soos bv. geseënd, gesond, gelukkig, genade, groots, goedheid, guns, genot, Geesvervuld, ens.! Toe besluit ek net daar en dan dat 2018 ’n “G” jaar gaan wees en skryf toe so 18 G’s neer vir my jaar! As mens “G” sê, dan sê jy “gee”. Om te gee, moet dan seker my eerste G vir die jaar wees. Ek moet bely dat ek nie altyd ewe geneë is om van my geld of goed of tyd of aandag weg te gee nie, maar ek neem die besluit om tóg meer vrygewig daarmee te wees – nie net vir dié wat ek voel dit verdien nie, nie net vir dié wat ek dink vir my óók iets gaan teruggee nie. Ek sal ook meer vrygewig probeer wees met moeiliker dinge soos om vriendelikheid, geduld en genade te gee. Om iemand anders die voordeel van die twyfel te gee. Om iemand sy plekkie in die son te gee. Om meer van myself te gee as van my geld of goed. Die Bybel sê mos: Om te gee, maak 'n mens gelukkiger as om te ontvang. (Hand 20:35) Die Bybel sê ook: God het die blymoedige gewer lief. Elkeen moet gee soos hy hom in sy hart voorgeneem het. (2 Kor. 9:7) ~ Wilna Botha, 15/01/2018